url: =Melbourne khuasung buaina pen IS te lawpsakna hanghi ci’n Police te’n genkhia :: ZOMI DAILY\nposted on 10 November 2018 at 9:49 pm Lomkholna: Australia, News, Sawltak, World\nAustralia, Melbourne khuapi sungah Friday ni in pasal khatin Gas adimin apua mawtaw khat meihal in khuasung mipi nawngkaisak ahih manin anunung ah Police te’n thautawh kaptuk uhhi. Tuapa ii gamtatna pen IS kici Islamic State te ii huzaap leh lawpsakna (Inspired) hangin tuabangin agamta hi ci’n Australian Police te’n genkhia uhhi.\nAhi zongin tuapa pen Islamic State tetawh Direct in kizopna omtaktaklo cihi. Australian Police te pulakkhiatna ah tuapa pen amin Hassan Khalif Shire Ali ci uh a, kum 30 aphakhin khat ahihi.\nTuapa pen Samalia gampan apiangkhat hi a, Melbourne khuapi laizang ah mawtaw meihal in mipi buaina apiansak ciangin anunung ah Australian Police te’n thautawh kaptuk uhhi. Tua aki kapliamna mahtawh zato panin sisuak hi.\nHassan Khalif Shire Ali pen Islamic State (IS) te ii gamtatna pen alunglut mahmah hi in, tua migilo te ii gamtatna, thapiakna Propaganda te hangin hihbangin agamtakhia ahihi. Tuapa pen abeisa 2015 kumsung inzong Australian thukan Intelligence te’n Syria gamsung ah zinkhiatsawm cih atheihsim uhciangin gampualam azinkhiathei loding in a Passport alaksak, Cancel abawlsaksa uh ahihi.\nTuabangin Passport Cancel akibawlkhit ciangin tuapa pen hoihtak in etcianna Assessment kibawl a, National Security abuaisak, anawngkaisak liangding in bangmah lauthawnghuai kimukhialo ahih manin thu kibawllo hi.\nVideo: One person has been killed and at least two others injured after a man went on a rampage on Bourke St in Melbourne’s city centre. Witnesses say the man drove a car into the Target centre about 4.20pm. As the vehicle went up in flames, he attempted to stab people and fought with police and bystanders\nTuapa ii asanggampa zong abeisa November khasung in kimankhia hi. Tua anaupa zong IS migilo te ii gamtatna te paakta, thupisa in Melbourne’s Central Federation Square ah abeisa 2017 New Year’s Eve hunsung in buaina apiansaksawm, Attack abawlsawm khat ahihi. Tuapa pen tulaitak thongsung ah kikem in thusitna Trial bawlding angak laitak ahihi.\nFriday ni in Melbourne khuasung ah buaina pen Islamic State te’n ko ii gamtatna hi ci’n Responsibility pulakkhia uh a, ahi zongin bangmah pansan Evidence pulak khiattheih neituanlo uhhi.\nTua ahih manin Shire Ali ii gamtatna pen IS tawh Direct in kizopna omlo a, IS te ii ngongtatzia thupi asa, apanpih ciangbek hiding hi ci’n Australian Federal Police Acting Deputy Commissioner Ian McCartney in Reporters te tungah agenkhia ahihi.\nMelbourne khuapi laizang ah Friday Attack buaina pen Shire Ali kicipa in Truck mawtaw sungah Gas bung (Barbecue Gas Cylinders) honkhat koih in, mipi atamphadiakna Bourke Stree ah apuakkhap saksawm ahihi. Ahi zongin Gas Cylinders tepen puakkham manlo in, Minute 10 sungin meikuang ki sumit theipah hi.\nMore: Australia, Melbourne khuasung ah palik te’n migilo khat kaplum\nAhi zongin Shire Ali in akhutsung ah atawi temta tawh khuasungvak mite leh Police Officer te dawtsawm in, pasal khatzong nakliam mahmah kici hi. Christmas leh New Year hongtungding hita a, Festive hunsungteng muntuamtuam ah migilo te’n nawngkai sakthei zelzel ahih manin, kidop siamding thupi mahmah hi. Sawltak #zomidaily\nPrevious: Numei te’n na kidop gige ding uh ~ Pu Thangboi\nNext: Penang ah Malaysian Police te’n namsau tawi mi 3 kaplum


timestamp: atn

url: =Suahtak « Tongsan Weekly Journal\nPosts Tagged ‘Suahtak’\nGENTHEIHNA PAN BANGCI SUAHTAK DING\nPosted by khampeek on 27/04/2009\nTu laitak leitungbup phialah sum bawl sum zuakna lam kiatsukna (Global Economic Crisis)hang in, Company lianpipite leh Sum kholna Bank lianpite in buaina leh cihmawhna lianpi tuak uh hi. Leitung Kumpite leh Company nei mihaute in bangci leh phongto kik zo ding cih sun leh zanin buaipih mahmah uh hi. Tua Financial Crisis hangin leitung gam tuamtuam ah nasem mi tampi in, nasep tanlawh uh ahih manin, innkuan ciat leh kipawlna tuamtuam ciang dong mabing/ giautau lawh hi hang.\nTua bang kawm kalah i Zogam ah Mautam/ Zusa kialpi i thuak lailai a, Economic Crisis lamah cimawhna leh zawn khalna lianpi i phu kha sawnsawn hi. Hih bang kiam sukna hangin sum muhna haksa lua mahmah a, vanman nangawn a nini in khang ahih manin, annek tawm ding takpi a nei zo lo tampi ki om hi. A hang pen vanman a khan hangin,nasemte thaman lah khang tuan lo ahih manin, nikhat a mikhat nasep thaman in nikhat nek ding kingah zo lo cihna hi. Mihing khatin innkuan bup kivaak sawnsawn hi. Tua bang haksatna lianpi sungah sum nei zaw deuhte phadawm in a nei lote gentheih lua mahmah hi.\nZogamah Zusa hangin lo pan bang mah kingah lo ahih manin, i kitodelhna ding sumbul muhna (Resources Products) om lo hi. Tua hi leh bangcih ding i hiam? Tuhun thak tawh kituak pilna leh geelsiamna kisam cih ngaihsut huai ding hi. Lokhawh siamna, sum muh dan siamna leh nasep siamna limlim kisam ta hi. Hih nasep siamna nei leng Gamdangte leh Company tuamtuamte in honmg lei theih dingin i Zogam pan(Resoures Products) i muh khiat theih ding kisam hi. Bang hang hiam cih leh Zogamah Gtn: Apple, Lingmaw, Caffee, Lenggah, Mehthuk, Gual khadi,Aluu,mehteh mehgah tuamtuam leh Singkung paak, etc..kingah zihziah hi. Kawlgam ,Zogam ah mipite nuntakna bulpi (Civil Society)pen antang mah hi pen hi.\nTua hi leh hih gentheihna pan suahtakna dingin,i mihaute in a Companyte leh sum lawhnate pan ei leh ei kideihsak,/nasep kiguan ding kisam hi., Ei leh ei kiangvan loin midangte i sepsak manin i mipihte in sum muhna nei lo a, genthei semsem uh hi. Cihnopna ah ei le ei kisemsak leng ei sung mahah i mihaute sum hong lut kik ding a, mimal, innkuan leh pawlpi ciatin kiphattuam pih ding cihna hi. Tua banah Sumbuk vanzuaknate ah ei le ei sungah vanman a nini in i khangsak zawsop a, ei leh ei mah i kinetum ta zen hi. Mipite lam pan zong midangte sai peuhah i lei nuam sese zel zong poi mahmah hi. Midangte kiangah sum piapah(Payment System) i zang a, ei le ei sungah a batin i lei sese zel hi. Tuia manin sum buk nei pa a batin a vanteng bei bek tham loin a sum bul(Capital) nangawng bei-in zawn lawh hi.\nTua banah mipite in, nasep nei lohna leh sum bul(Capital) tawm /neih lohna peuh tawh tut mawk ding hi loin, khut siamna khat peuhpeuh a hun zui a zonsiam ding kisam hi. Tha nuamte leh Khut siamte in nek ngawllo uh hi. LST sungah Paul in, “Thadahte in anne kei ta hen” ci hi. Sepnop leh sepnop loh cih bang khawng om sak loh ding kisam hi. Nasepna zum huai lo a, naseplohna zumhuai zaw lai hi. Gentehna in, lasa siam, phuak siam leh tumging siam khatin a mawkna tawh lasa sa mawk lo a, sum ngah zawhna ding ciang hanciam huai hi. Tua mah bangin, Lai gelh, leh laibu lawmte in zong Zolai tawh bu 1000 na bawl a zuak haksat leh Kawllai in bu 1000 bawl zo leh manlang tak kikhawng pah ziau ding cihna hi. Nasep siamna leh sum zuak sum bawl siamna tawh zawnna leh haksatna pan kisuakta thei ahi hi. Pasian hong piak siamnate (Talent) zang siam/ meet bawl siam leng Pasian zong lungkim in , gilpi lah kivaak zo ding a, zawnna pan kisuakta ding ahi hi.\nZomite sungah a mawkna tawh ngah ding bek kingaihsun hi. Tua pen nam neu lungsim leh zawn namneu lungsim taktak ahi hi. India gam a om Mivom Punjabi te pen khutdawh ngen om lo ci in kigen ngei hi. A hang pen Panjabi mihaute in amau sungah Company/ Society nei uh a,mizawngte laptohna dingin sumbul (Capital) leitawi pia in pantah uh kici hi. A sum leitawite uh nihvei thumvei dong leitawi zo lai uh ci hi. Tua hih manin nuntak na ah cimawh lua tam lo uh hi. Hih pen ei Zomi Khristiante neih ding ahi LST hong hilh kihuh kipanpih tuahna(Social Gospel) taktak ahi hi. Gamtatna om lo upna in a si hi(Action is louder than Word). Ei pawlin bel a thu bekin i gengen a, a taktak sep i sawm kei zel hi.\nTua hi in zawnna leh i gentheihna a tawm zawkna dingin mihaute in Company,Industry leh Agriculture Farm cihte hong bawl siam leh i minam sungah sum lut hong om ding a, mipi-mizawng mi gentheite in zong nasep gina nei in phattuam pih ding uh hi. Nasep dan i siam kei leh a zawngte zawng semsem ding a, a haute hau semsem in , a nesim siamte leh a kipeisiamte bek nungta ding ahi hi. Mizawngte genthei semsem ding a, midiktat lote leh zuau gente peuh hau semsem ding cih hong suak ding hi. Tua manin ei le ei kipawl siamnaleh kidomtoh siamna tawh zawnna leh gentheihna beisak sawm ta ding hi hang.\nPasian in Zomi te a zawng khal leh a cimawh genthei den ding hong deih het lo ding hi. Tuhun thak ah Pasian in i makaite mit hong honsak in, minam kipumkhatna ding leh minam kidomsanna dingin Leitunbup Zomi Kipawlna hong pankhia sak ngawngaw hi. Hih kipawlna in a lungdamte lungdampih, a pahtawihuai te pahtawi siam, a niam mite laptohna tawh minam sungah Zawnna leh kineumuhnate beisak ding cih zong kihel ding hi. Tua ahih manin hunthak sungah nasep siamna, ei leh ei kideihsakna,leh kihuhtuahna te tawh Zomite i zawnna leh gentheihnate pan i suakta thei ding hi. Tua hun ciang bekin Thupha ngah minam i kici thei pan ding hi. Laisim mimal kim Zawnna leh gentheihna pan a suakta zo dingin Pasian in hong makaih hen. Pasian in Zomite thupha pia lailai hen.\nMinam deihsakna kiu khat pan,\nPosted in Articles | Tagged: Suahtak, survival, Zogam | Leave a Comment »


url: =Malaysia gamsung siansuahna kinei in, mi hoihlo 39 ki mankhia :: ZOMI DAILY\nposted on 9 August 2016 at 11:45 am Lomkholna: Malaysia, News, Sawltak, World\nMalaysia ah palik te’n ninih kizom in gamsung siansuahna “Anti-crime Operation” nei uh a, tua ninihsung bekbek in mihoihlo 39 mankhia uh cih theStar te’n tuni 09 August ni in genkhia uhhi. Tua ninihsung siansuahna aneihna ah mihoihlo in a upmawh uh mimal in mi 1458 bang thusitna nei uhhi.\nKhuasungteng ah vakkawikawi in a muanmawhdeuh zawdiak uh asit kawikawi hi a, tua amatkhiat lakah numei zong mi 6 bang kihel cih zanni in Police Statement ah suahkhia uhhi.\nHih mi 39 amatte lakah pawlkhat te guta, damiah, midangte bawlsiatsawm, ngongtatsawm cihbang in atuamtuam tawh akiman uh ahihi. Tuaban ah Visa leh Permit kician neilo, Travel Document kician omlo in Malaysia gamsung ah aomsuak cihte akipan hiamkhat peuhpeuh atawi leh mikhemsawm cihtezong amatlak ah kihel uhhi.\nHihte in mipi nawngkai sakthei, gamsung buaisakthei ahih manin ki dalkholhna “Prevention of Crime Act” cih thukhun tawh amat uh ahihi.\n“Deputy City Chief Deputy Comm Datuk Abdul Hamid Mohd Ali” in agenkhiatna ah hih bangin khuasung siansuah nading in Operasi akibawlna munte pen mipi ki kaihkhopna munte, Night Club leh Entertainment Outlets tuamtuam te, phalna omlo in mawtaw khawlna Parking Lots te cihbang munte ki limsit phadiak cihi.\nNunglamdiak inzong Puchong aom Kawlgammi te kikhopna khatah Operasi lutin mi pawlkhat man ngei uhhi. UN Card ihneiphial zongin Operasi khawngtawh kituakleng zuihphot phamawhthei ahih manin, mipi omluailuaina ahi adiakin Kota Raya kuamsungteng kidop huai phadeuhden hi.\nMigilo te’n Singapore gamsung Rocket tawh agalkapsawm cihthu akizak khitzawh Malaysia gamsung ahzong Security ki khauhsak tektek cihzong kiza a, khuasungvak kidop mahmah kulsemsem khading hi. ZD Sawltak #zomidaily\nPrevious: Vondeih Kep Ding – 40 (Pau Khan Kap)\nNext: Tulaai Leitung Thuthang Tuamtuam updates August 8,2016\nCNF te’n Tungzang hausapa athahna thu\nChristian Hymn te’ tangthu: Muanhuai Hong Dal Pasian


url: =It theihding kisinhuai ~ JK Kam :: ZOMI DAILY\nposted on 17 June 2016 at 8:45 pm UTC+9:30 Lomkholna: Article, JKKam\nNaupang kepna sang (Nursery School) khat ah a siama in a naupangte tawh kimawlna (game) nam khat kimawl pih ding in gel hi.\nTua pen banghiam cih leh! a sangnaupang khempeuhte kiangah ” sang nong pai sim un aalu (potato) a kiguang ip neu khat ta hong keng unla, tua ipneu sunga aalu pum te tungah mi na muhdah mahmah uh khat ta i min at ding hi uh teh!” ci in vaikhak hi. Aalu pum bangzah hong keng cih tawh mi muhdah bangzah nei cih a ki thei ding cihna hi gige hi.\nA zing ciangin naupangte sanginn hong tun kik uh ciang siama in a thungkuah uh a et sak tek a leh pawlkhat in pum 1 bek hilo in pum 2, pawl khat in pum 3, pawlkhat in pum 5 bang a pua zong om uh hi. Siama in ” Hih na aalu te uh koi mah ah suah khia lo ding, na pumpi uh tawh kikhensak lo ding hi uh teh, an na ne uh a ekbuk na pai uh zongin kuaman suah khia theilo ding hi uh teh, kal khat ( ni 7) sung na pua tek un” ci in vaikha hi.\nNi pawlkhat khit ciang sangnaupang pawlkhat in siama nu kiang ah hong phun ngeingai ta uh hi. ”Aalu te muat ta aih ciang a uih lua hi ven” ci uh hi. Pawlkhat te ciang Aalu pum 5 tak pua kha ahih uh ciang a gik lah gik zaw uih lah uih zaw phadiak hi, ai zong kalkhat a cin ( siama i kamciam a cin dong) mah pua keeikaai kha uh hi. Uih sa le kihhuai sa pipi mah in kuah keeikaai uh a a sawtsawt ciang a uih phat mahmah laitak mah in nipi khat hong cing a hih manin siama in ” Tun na aalu ip uh paikhia thei ta uh ciai” ci ziau lel tak hi. Naupangte pawlkhat vanzang kisa, suakta kisa in a nuam mahmah kawm in, pawlkhat in ” leltak aw” a ci a phun nuam zong om tuak hi.\nSiama in ” Hih aalu ip na puak uh hamsa na sak dan uh hong gen tek vuau leh” ci hi. Sangnaupang ten zong aalu uih a puak thapaihna uh a gimna, kihhuai a sakna, a sanggam a nu le pa mai ah a mai noplohna teng uh pulak zuahzuah tek uh hi. Siama in ” Uih la uih gik la gik hih aalu ip kuan puapua nuam mah ding i hia mete!” ci in, hih kimawlna a kimawlpihna a hang hong gen hi.\nNa thuak uh gimna le haksa na sak na te uh pen bang tawh kibang hiam cih leh mi khat peuh na muhdahna uh pen na lungtang sung vua na guan kawm a lam a paipai a nungta nuntakna tawh kibang hi. Aalu uih pen ni 7 sung bek puak ding nangawn hamsa na sak uh tawh ngaihsun kak dih sin vua le” ci hi. Muhdanna pen na lungsim sung uh ah koih in na khangtawn uh hi bangin a nungta ding hi le uh cin bang na ci uh tam?\nNo a ding in a hamsat mahmah bangin midang a dingin zong kihhuai mahmah zaw kan lai ding hi. Tua ahih manin muhdahna pen na lungtang sung uh pan a manlang theipen in paikhia un” Na khangtawn un hih a kihhuai muhdahna puapua nuam nawn kei un, muhdahna paihkhiatna pen mawh maisakna hi a mihing lungsim puakzia pan a manpha penpen a hi hi. Hong mudah te a hi a na muhdah te a hi zong it bawl un.., itna cih pen mi hoih mi kicing te bek itna hi lo hi, a ithuailo te nangawn it zawhna a hi hi…,”\nMuhdah a thuakte sangin a mudahte gimzaw a hamsia zaw a hih manin muhdah i neih khak a om le zong a manlang thei penpen in i muhdahna paikhia le hang ei a ki hampha zaw ding na hi gige hi.\nHi lai a simkha khempeuh tungah Pasian hong piak ki-itna tawh mudahna a khekzo dingin Itna Pasian in Itna thupha hong pia kim tek ta hen…,\nDeihsakna tak tawh\nPrevious: Korea Gam le Mi te: Zomi khat ii muhna pan (1) ~ Cope Suan Pau\nNext: ZAM Thupuak :: 19 June 2016


url: =Ka gam uh hong damsak in :: ZOMI DAILY\nposted on 12 June 2016 at 8:52 am Lomkholna: Article, Biakna\n(2Khang 7:13-14) “13 Keimah in vantungte khakcipin guah a zuk loh ciangahi a, gamsung a netum dingin kauphe thu ka piak ciang ahi a, ka mite lakahnatna ka tunsak ciang ahi zongin,14 keima minin a kisam ka mite amau mahmahkiniamkhiatin, thu ngen in ka mai hong zong a, amau gitlohnate panin a kiheiuhleh, keimah in vantung panin ka za ding a, amaute’ khialhna maisakin aleitang uh ka hoihsakkik ding hi.”\nThumasa: Isreal minamte Pasian mi hi-in Pasian ompih,Pasian makaihminam hi uh a, Pasian in minam dangte tawh kibang loin aituam neih a tuam gupmahmah minam ahi uhhi. Ahi zongin Pasian thumang lo,Pasian kiang pan in pialkha pahpah uh hi.Tua bang hun ciang in Pasian in a it luat manin thuhilh zel,gal lelhna maw,natna maw,gamsung netum kauphe maw cih bang khat tawh danpia,gim pia thei zel hi. Isreal mite a mawhna uh kisikkik in Pasian kiang zuanin biakpiakna a neih uh ciangin a mawhnate uh maisakin thupha pia zel hi.Pasian in nasep khat peuhpeuh a kipat dinguh ciang ahi zongin,gualzawh na,thupha khat peuh peuh a piak ding ciangin a mite kisiansuah dingin sawl zelzelhi.\nIsrealmite mah bangin ei thu-um mite,Pawlpite,kipawlna gambup ahi Association,Convention, minambupte zong Pasian in hong ompih,hong makaih,hong gualzawhpihleh thupha piakte ihi hi. Ahi zongin Pasian tawh kizomden zolo,Pasian thumangden zolo, Pasian deihna tel den zolo ihih manin Pasian in hong it luatmanin hong thuhilh zel, hong sat zel thei hi.Isreal mite mah bangin ei zongPasian kiangah i mawhnate pulaak in ama kiang i zuat ding Topa’n hong deihhi.Leitungah a omlaite i hih manin kisiansuah den ding akisamte ihi hi.\nIsreal mitetangthu ah giahphual mun 42 nei uh a,giahphual sim ah kisian suah uh hi. Eitezong kum khat khatvei beek ahih keileh kumcin kikhoppi beek ah i kisian suahding kisam hi.Mimal nuntakna bel kisiansuah den kha mah ni ahi zongin gambup adingin kisian suahna i neihzelzel ding kisam hi. Isreal mite mawhna bawlna lehPasian dan piakna,mawh maina ngetna, kisian suahna tampite sung panin kumpiDavid nuntakna (1Khang 21:1-27)sung enin i gambup in Pasian mai-ah kisiansuahinPasian maipha zong leng ka ut hi.\nDavid in Isrealleh Judah miphazah simsak:(1Khang 21:1-6)\nDavidin Joab le galkap a ukte kiangah Isreal mi phazah vasim unla,kei kiangah thuhong zasak kik un a ci hi. Joab in mite a sim khit ciangin David kiangah a piahi.Isreal khempeuh sungah galkap thei ding mihing awn khat le sang khat (1100000) om a, Judah sungah galkap thei ding mi tulza le tul sawmsagih (170000) om hi.Joab in kumpipa’thu piak na hoihsa hetlo ahih manin misimna ahLevi minam le Benjamin minamte hel lo hi.\nHih thu ahPasian lungkim lo: (21:7)\nMihing ngaihsutna ah misimnakhialhna omlo tawh kibang napi-in hih thu ah Pasian lungkim lo ahih maninIsreal te vatgawp hi. Eite zong innkuan,Pawlpi, gambup thu vaihawm nate ahPasian a lungkim diam cih ngaihsut huai ka sa hi.\nDavid in khialing ci-in mawhmaina ngenpah: 21:8\nMite ngaihsutna ah man mahmahtaleh Pasian lungkim lo,Pasian in deihlo cih David in a theih ciang in khialkeng ci se loin,”Hih ka nasepna ah nakpitakin ka khial hi.Tua ahih ciangin tu-in nang tungah kongthum hi; na nasempa’ mawhna hong maisak in; banghanghiam cihleh a haihuaimahmahin ka gamta kha khin hi,” a ci hi. David in a mawhnate imcip loin lungsimkhauh loin thum pah thei hi.Tua manin Pasian lungsim tuak hi. Phatna hang bekin Pasian lungsim tuak hi loin mawhna a neih leh mawh ing ci-in thum pahpahahih manin Pasian lungkim hi.\nPasianin gimna thum lak ah khat teel sak: 21:10-15\nDavidthumna Topa’n maisak napi-in gimna dan khat teitei tawh thuhilh veve a, ahizongin gimna teel theihna thu pia hi.\nGimna thu thumte:21:12; -1.Kialpi kum3, 2. galte mai ah kha 3 sung galtaina, 3. Isreal sung khempeuh ah pulnatna lesuksiatna ni 3 sung a piangsak Topa namsau\nDavid in Topa’khut sung mah teel: 21:13-14\nDavid in “Topa’ khut sungah hongpuksak inla, mihing’ khut sungah hong puksak kei in”, ci hi.Gimna a thuak dingnangawn mi khut sung sang in Topa khut sung mah na teel veve hi. David in teelsiam kasa mahmah hi. Tua ahih ciangin Topa in Isreal te tungah pulnatna khattungsak a, mi 70000 puk hi.\nDavid le Upatepuanhampi silh in Pasian kiangah thum uh: 21:16-17\nDavidkhuadak to a, leitung le vantung kikalah Topa’ vantungmi dingin, a khut sungaha kidoksa namsau khat omin Jerusalem tungah a zan mu hi. Tua ciangin David leupate puan hampi silhin maipuk uh hi. Tua ciangin David in Pasian kiangah, “Miphazah a sim dingin thu a piapa keimah hi lo ka hi hiam? Khialin a gitlohgamtat mahmah pa keimah ka hi hi. Ahih hangin hih mite in bang gamtatkhialhna nei ahi uh hiam? Topa ka Pasian aw,kong thum hi,kei mah le ka innkuangim hong pia in. Ahih hangin na mite tungah gimna tungsak kei in,” a ci hi.\nHihthu tungtawn in bang thu hong musak hiam cih leh makaite khialhna, ginatlohnate hangin i minam, i gambup, i Pawlpi, i innkuan sungah gimna Pasian hehnahong tung thei hi cih i mu hi. David khialhna hangin bangmah thei lo Isreal mi70000 in sihlawh uh hi.Makaite i vaihawm na,i kalsuannate, i sumpi zeeknate, inasepnate, i gamtat nate,i nek i dawnnate en pha kik ni.Topa a lungkim kei lehi minam, i gam i lei,i gambup kipawlnate, i pawlpi ,i khua i tui,i innkuansungah pulnatna,kialpi tungin sihlawh in siatna tun thei hi. Tua ahih manin\nDavid le upate in puanhampisilhin Pasian kiangah a thum mah bangin ei makai ten keima hangin ka mite sungah,ka gam ka lei ah, ka Pawlpiah,ka gambup sungah, ka innkuan sungah gimna tungsak kei in ka theih mawhna katheihloh mawhnate hong mai sakin ci-in Topa khe phung zuan in mawhmaina ngeninthum ding hi hang.Pawlpi buaina, gamsung buaina, natna tuamtuamte, mencipna, anetum kauphe cih bangte keima mawhna hang ahih leh hong maisak in ci-in Pasian kiangah thum ding hi hang. Eite’nmansa hoih sa ta leng Pasian deihna tawh kituak lo vaihawmna a om kha hiam?Topa hong sit in ci-in thum ni.\nVantungmi inTopa a’ ding biakna tau lam ding sawl: 21:18\nTuaciangin David paito in Jebus mi Ornan’ ancilna phual ah Topa a’ ding biakna taukhat a lamna ding a gen dingin Topa’ vantungmi in Gad sawl hi. Hih gimnateng aven nading in Pasian mai ah mawhmainabiakpiakna neih ding Topa’n deih in sawl hi. I gambup,i Pawlpi, i minam mawhnaa maina dingin makaite’n mawhmaina biakpiakna neih ding Topa deih ahihi.\nDavid in meihalbiakna dingin Ornan ancilna mun lei: 21:19-25\nDavidzong vantungmi sawlna a nasempa tung panin za a, a ma zak hita keileh lungsimkhauh sak het loin biakpiakna piakna ding mun ah va pai pah hi. Tua cianginDavid in Ornan kiangah, “Mite’ kiang panin gimna a ven theih nadingin Topa a’ding biakna tau khat ka lam theih nadingin na ancilna mun hong pia in. A man acingin piak dingin hong pia in,” a ci hi. Ornan in David kiangah meihal biaknaa zat dingin bawngtal te, a sing dingin ancilna singte, le antawh biak nadingin a mangbuhte kong pia hi. A vekpi -in kong pia hi”, a ci hi.David in Topaa’ dingin nangma a’ ka la kei ding a, keima sum bei loin meihal biaknate zongka pia kei ding hi. ci hi. Tua ahih ciangin David in Ornan tungah a mun leinadingin kham shekel zaguk a gik a pia hi.\nDavid mah bangini mawhna a mai nadingin mi thumsak mi ngetsak mi khitui bektawh kicing loin eimahmah in i mawhnate pulaakin Pasiankiangah khitui naptui tawh thumin mawhmai na ngen ding hi hang.Ei mahmahin Topa mai ah i lungsim khempeuh sungkhia in, Pasian mai zong ni.I mawhna amai nadingin eima khitui mah Topa’n deih hi. Eima neihsamah tawh biakpiakna lui ni.I tate pianthak nading,i gambup khanlawhnading,Kawlgam kikhel nading Siate pum ap ziau kei ni, thungente ap ziau keini, eimah mah khitui luangin antangin thumin Topa khephung i zuat ding Topa’ndeih hi.I tate a’dingin eima khitui mah Topa’n hong kal hi.\nDavid biakpiaknaTopa’n sangin vantung pan meikuang pia: 21:26\nDavidin tua lai ah Topa a’ dingin biakna tau khat lamin meihal biaknate le thu nuama biaknate bawl in Topa’ tungah thungen a,tua ciangin amah in a thungetna apiakna in a meihal biakna a hal dingin vantung panin meikuang a pia suk hi.\nTopa a’ dinginbiakna pia in thungen a,Topan a mawhnate uh maisak in vantung pan meikuangkhiat hi. Tua mah bangin ei zong i mawhnate a mai nadingin thungen inbiakpiakna lui ni.Topa’n i mawhnate hong maisak in khanlawhna mei ,suahtaknamei,cidamna mei, khan sauna mei, nopsakna mei, hauhna mei, gualzawhnamei,ki-itna kipumkhatna meite hong khiat in thupha hong pia ding hi.\nBiakpiakna neihkhit ciangin vantungmi in namsau a paai sungah siat kik: 21:27\nDavidin Topa a’ dingin biakna a piak khit ciangin Topa lungkimin a vatgawp vantungmite thupia in suksiatna namsau a paai ah siat kik sakta hi.A gam sung uh cidamta hi.\nKumpi Solomon tungah Topa kilangin ama kiangah: 2Khang 7:13-14\nKeimah in vantungte khakcipin guah a zuk loh ciang ahi a, gamsung a netumdingin kauphe thu ka piak ciang ahi a, ka mite lakah natna ka tunsak ciang ahizongin, keima minin akisam ka mite:\n1. amau mahmah kiniamkhiatin,\n2. thu ngenin ka mai hong zong a,\n3. amau gitlohnate panin a kiheiuhleh,\n4. keimah in vantung panin ka zading a,\n5. amaute’ khialhna maisakin\n6. a leitang uh ka hoihsakkik dinghi.\nI innkuan sung, i Pawlpi sung, igambup sung, i minam le i gam i lei cidamna dingin gambup makaite,Pawlpimakaite,minam makaite mahmahin i theih mawhna i theihloh mawhnate Topa mai-ah sungkhiain kiniamkhiat in Topa mai zong in thungen ni.Kisikkikna tawh Topa khephungzuan khawm ni. Gimna hong tun,Topa dan hong tun ngak sese kei ni. Mawhnatepulaakin kisiansuah pahpah ni.\nInuntakna ah guahzu loin nel loin hing loin kha lam taksa lam ah keu i kisahiam? Guah i kisam hiam? Nasepna ah semsem napi hangin lawhcing thei lo,daupaithei lo i kisa hiam? Kikhol thei loin bei loh nading pi ah beibei in a netumkauphe hong tung kha hiam? Pumpi lungsim kha zawngkhal in natna tuamtuam ithuak kha hiam? Topa mai-ah kipulaakin Topa aw ka mawhna uh a omleh hong sittelinla ka mawhna uh hong maisak in ci-in Topa khephung zuan khawm ni.\nTuahileh Topa’n i mawhnate hong maisak ding a, i innkuan sung hong cidam ding hi.I Pawlpi sung hong cidam ding hi. I gambup sung hong cidam ding hi.I minam sunghong cidam ding a, i gam i lei cidamin hong hoih kik ding hi. I gam ah Topa thupha hong luang ta ding hi. Bawngnawi leh khuaizu luanna gam hong suak tading hi. Tua ciangin sehnel gamah tui a phulsak Topa in i gam ah nuntakna tuihong phulsak in gamkeu leitang keuna munte ciktui tawh hong kidimsak dinghi. (Late 107:35) Eite ading in amah nuntakna guah hong hi ding a (Hosea 14:5), ihauh theih nadingin khuapi guah, tuk guah le phalbi guah ahoih bek zah hong zusak ding hi. (Joel 2:23). Topa aw ka gam uh hong damsak in. Amen\nPrevious: God’s Timing ~ Kham Khan Khai\nNext: Alip Khap Huai USA thupiang ~ Florida State


url: =Critical Comment on ZOLUS 2011 ~ Pu Zokhai :: ZOMI DAILY\nCritical Comment on ZOLUS 2011 ~ Pu Zokhai\nposted on 9 March 2016 at 7:00 am Lomkholna: Article, Zokhai\nAmasa-in ZOLUS Tanute’ tung-ah zahtaakna ka’hong pia-hi! Banghanghiam cihleh Zolaai-tawh kum sawtpi akihawm laaibu tawm mahmah kawmlaal-ah ZOLUS-pen tuni ciangdong kizomto thamlo-in alaaidal quality-a kipan khangto mahmah-a, athu lamsangzong Zomi mipite’ telkhialh zahdong ding-in khangto khinta ahihman-in (keimah mimal-in) zahtaakbaang-in ka’seh-hi.\nHih mimal lungdeih thuguui suutna-pen ZOLUS Journal 2011, “Kimakaihna leh Vaang Kepna,” no. 15 sung-a akigelh article te’ tungtaang lungngaihna piakna ahihi. Laaibu-pen ZAA Accountant Pa Paukaang’ tungpan-in lawptak-in ka’ lei-a, “Zomi paukam-tawh akigelh laaibu neihsun” ci-in hoihtak-in ka’sim-hi. Laaibu-kawm limci-in piisuah-a, limgeelte-zong siam-in gualbaan limmeelte-leh laaimeelte etlawm mahmah-hi. Laaibu-zong pannlua lo-in piicing-a, font zatte-zong gualbaan mahmah-hi.\nCC.01: Thuguui suutna khatna-ah, “Rev Dr Stephen Hre Kio-pen Zomi lak-ah BD Degree angah masapen” ci-in laaimaai masa-ah kigelh-hi. “Dr Hre Kio Zomi” ci-a pulaakna tung-ah logical criticism piading hilehang bangci suutding cihthu naakpi-in athupi ahihi. Kei’ muhna leh saanna-ah mah Zomi I-cih nading-in amahmah Zomi akicihleh akicihloh theih masakding kisam-hi. Zomi akicih takpi lehzong Zokhua mintamh-in Zomi akici ahihiam ahihkeileh Zomi degree saangpipite-tawh akithuah man-a Zomi akicipak ahihiam ahihkeileh ama’ seppihte (biakna lamsang)’ lak-ah biakna nasep lamsang-a taangzaii nading ciangtawh Zomi akici ahihiam ahihkeileh minam lungsim-tawh amahmah Zomi-a aki identified ahihiam cihthu omto laaiding-hi.\nTehkaakding khat: Zophei I-cih Zephai Khua-a piang Tum Hmung-pen India gam-ah Laai Siangtho saang kahpih Zomi pawlkhatte-in ‘Zo Tum Hmung/ Zo Tung Mung” cihsak ahihman-in pilvaang leh zaii tak-in amahmah “Zo Tum Hmung” kici lel-hi. Minam ideology lamsang-a “Zomipih/fellow-Zomi” cihtheih ding-in gamtat kampau aneihloh mahbang-in Zomi minam’ ading-a mapanna nei tuanlo (ahizong-in Laaimi sung-ah athumaanpawl hiding-in ka’sehhi), adiak-in Gaaltaai vaaisaina lamsang-ah Guam-a atangciak Chin State sung-a minam tuamtuamte’ ading khentuam neilo-in phuutna aneihsaam hang-in Malaysia-ah Hakha-mite lobuang-in phattuamna lawh lo-hi, cihnopna-ah Zomi’ ading mapanna neilo-in azinsuk azintohna ahzong Laaimi bekmah buaipih, vaanpih lel-hi. Tuabang ahihna encian lehang ama’ neih political idea-pen Zomi ulian neihsunte’ sang-in asaangzaw khinkhian hi-a, “Zo Tum Hmung” akicih leltakman-in Zomi bang-a ngaihsutna leh veiina anei pahding-a sehding naakpi-in lungaihhuai-hi.\nTua mahbang-in Dr Hre Kio-zong hiding cihpahna ahih saamloh hang-in ngaihsut-huaizek ding-a keima’ muhna ahihi. Ama’ political ideology nana-lian khinkhian ahihziak-in Zomite’ laaibu neihsun tung-ah tuang liitliat hilel khading-hi. Hun beisa laai-in minam lungsim paizia Laaimite’ neihtan kinei lo ahihkeileh Laaimite bang-in “ka’ minam” cih tintenna lungsim kinei naailo, “toilua” sa-kha I-hi diam-ah, Zotung namzing sungpan-a hongdawk Major Taih Chun bangpen ki-angtanpih mahmah leiisaam-a, ahizong-in Zotung nangawn Matu Zotung leh Hakha/Khalkha Zotung om thamlo kilemlo, pangkhawm tuanlo cihbang thute I-theih ciang-in ei’ kipaakpih leltak-pen thukhualna nana-hi khollo-in “theihlohna/ignorance” ziakpeuh nana-hi zaanzaan-hi.\nHihbang thuteng’ hang-in Zomi Paukam (Zomi Language)-tawh akigelh laaibu thupi mahmah khat sung-a Zomipih-a I-matpak Dr Hre’ tungtaang laaibu tanute/editor te-in amah Zomi ahihna confident tak-a hong pulaak taktak-mah uhhiam ahihkeileh Zomite-zong Laaimi bangmah-a political idea no-khat akipan hizaw-hiam ahihkeileh biakna bulphuh-a azaii ngaihsutna neihding cihdaan ahidiam cihthute lungngaihhuai mahmah-hi (Critic leh Slander khentel siamding I-kicial nuamhi, banghanghiam cihleh hih laai-pen Critic hi-a, Zomist Criticism ahihman-in ZOLUS tanute lobuang-in mawkdawn, mawkpan gawptheih hilo dinghi).\nTua ahihman-in tanute-in confidence neitak-a Dr Hre tungtaang hong pulaak-uhpen ngaihsut khopding tampi omhi. Amah Zomi kici-hiam ahihkeileh Zomi hihna-tawh Zomi akicite’ ading phattuamna abawl man-a hihbang thu hongpiang ahihiam ahihkeileh hihbang-a amah Zomi I-cih man-in amah lungdamding/tuamding ahihiam ahihkeileh amah Zomi I-cih man-in Zomite-in bang meetna (political, religious, economic, educational,……) ngahding ahihiam ahihkeileh Zomi cihpen Chin State sung-a milip buppi ahuamsak-a kinei I-hihiam ahihkeileh banghanghiam cihte khangthakte-in theihding kisam-hi.\nCC. 02: Thu nihna-ah, “ZOLUS 2011, laaimaai 6-7” sung-a laai kigelh-pen Zomism leh Zomist’ ading-in anti-Zomism ahihi. “Zomi, Laimi, Cho, Matu, Khumi, Asho ci-a nammin akilo khempeuh Chin” ci-a mite’ hongtheih ziak-in Chin minpuakding ngaihsutna-pen Zomist (a person who loves and proud to be called Zomi)’ ading-in saanmawh (unacceptable) ahihi, banghanghiam cihleh Zomism-pen “Mite’ hong theihna thupi mahhi, ahizong-in eima’ hihna maan (true identity) pulaakkhiat zawhding” ahihman-in Chin cih kammal abuplaak khinzo Laaimite’ kiangpan-in tanh (khway-daan; share) I-ngah khaak laaileh cihtawh hong kisuun dinghi. Thu khat-ah, Zomi I-cih Chin State buppi-a minam khempeuh ahuam saknuam I-hihleh “Zomi= Chin or Chin= Zomi” -pen naakpi-a pulaakding hi-a, atua pulaakna taktaklah seemlo pipi-in khangthak Zomist/Zomism movement akhing/adaai sakthei idea tuamtuam kidop-huai ahihi.\nHih tungtaang argument adang khat-ah, Chin State buppi huam-a Zomi I-minvawhleh ngaihsut-huai thu-in, Kanpetlet, Paletwa lam-a Kawlte leh minamte (amunluah mite) mahmah pahphotpen a-Zomi akicite zahphial mah-in milip lian-in thahaatlel-uh ahihman-in hih idea-pen hong practical hetlo khadinghi. Tuabaan-ah, tuhun-a Zomism-in Chin State huam-a muhlehsaanna’ sang-in amasapen Zomi akici Chin State saklamteng leh Churachandpur sungteng muiituum masa ahihi, hih thu-ah, nationalism ideology hi-a, independence movement ahihlohna telcianding kisam-hi. Gamkhat phuhding gen naaikei dihni, Zomite 4leh5 omna-a kihuallohna, tualsung thute-ah kihellohna, tualpawl mapannate-ah tuamkaaina lungsimte puahpha masa lo-in gamkhat genloh tu mahmah-in Zomi hihna beiding-a akithawi ahihna akimuh man-in hihbang argument apiang ahihi.\nChin ulehnau article-pen keima’ muhna-ah agelhpa milian/thupi mahmah Zomite’ neihsun ahihtawh kituak-in abeisa/tuni ciangdong Laaimite’ political ideology hongzangh hikha ding-a, Zomi minpua laaibute’ sang-in “Chin Tawngtha” cihte, “Chin Chanchin” cihtepawl-ah kiguangleh naakpi-in vaangnei-in laaigelhpa-zong mite-in hong thupii-muh khadinghi, banghanghiam cihleh Chinism ahihkeileh Chinminization ahihi. Gaalkaapmaang Pu Mang Tung Nung-in “Chin National Organization (CNO)” -tawh meekuangluuina bawl mah-hi. Prime Minister U Nu-in, “Na’ CNO phiat-in! Chief Minister of Chin State-in kongkoih dinghi” acih laai-a, “Ka’ mualsuangding ahihi” acih kammal lungngiahhuai mahmah kahdinghi. Ka’ mualsuangding’ sang-in kei’ ziak-in ka’mipihte-in phattuamna angahlawh nading cih lungdeih-a I-neih naailoh laailaai-pen minam cinatna damsak ngeilo cihna hikha dinghi.\nHunkhat laai-in Gaalkaapmaang Van Kul leh Gaalkaapmaang Khen Za Moong te’ pilna aki tehkaakna thuthang (maanhiam khial-hiam ka’ theitel keihi) -pen Ne Win-in, “Na’ pil uhleh Khen Za Moong bang-in pil unla, na’ haii uhleh Van Kul bang-in haii-un” cih baan-ah, amaute nih’ lungdeih agensak ciang-in Van Kul in “Helicopter-tawh akhua hawhding” ngen-in, Khen Za Moong-in, “Chin Dwin Guunpi cih kammal’ khiatna dong” -hi. Hihthu amaan ahihleh koizaw meetzaw cihthu lungngaih kisam-hi. Chin Dwin khiatna-pen political ideology dimtak-tawh akidong ahihman-in dawnna kingahlo thamlo-in Chin State sung-a mite adiak-in Zomite-in etcikna thuaklawh-hi.\nAmah pil mah-hi, pillua ahihman-in Zomite’ mipil neihsun-in kiciamteh ahihman-in ama’ thaneemna tudong apulaakngam kuamah omlo-a, hih Critic tungtaang ahzong mite-in thukhual acihding alawp Zomi pawlkhat-in Criticism thuluanlo-tawh hongkawng ngeingai khalaai dinghi, tua-in amah mithupi ahihlam kilangh sak-hi. Khua hawhding helicopter angen Van Kul-pen haii asa mahmah om dinghi, ahizong-in angetna ngah-a helicopter-tawh ava-hawh man-in ama’ mite ading-in moral lamsang naakpi thalawpna leh kithuhualna piang-a, haii akisa mahmah Van Kul apil khiinkhian ahihlam Zomite-in tudong theitel naailo-uh ahihman-in agah at-at laai I-hi khading uhhi.\nGaalkaapmaang nihte’ kikhaihna akigen thute ka’zaak ciil-in naupangno ka’hih hang-in naakpi-in (Zomi gaalkaapmaangpa’ tung-ah) muanna leh thupiisakna ka’nei-hi. Tua ahihman-in thupi I-sak mahmah kimciat I-mipil neihsunte’ laaigelhpen muanna takpi-tawh argument ka’piak-pen akhial-in ka’ki ngaihsun kei-hi. Ei’sang-a thupizaw, lianzaw I-sakte’ thugen/thusunte hi I-sakloh, I-telloh a-om pipi-a I-dot ngamkeileh tua-pen mihing hihna maantak hilo-in demonic lamsang-tawh kinaaizaw khadinghi, banghanghiam cihleh hi saklohna pulaak ngamlo-a aphunphunte mihelsia kici-hi. Keima’ mimal saanna-ah, article gelhpa-pen Zomi’ ading-a ka’ angtanpih mahmahngei khat hi-a, Zomi-ah hong khauhpai kholloh kawmkaal-a, “bang hong seem giap tammaw” ci-a minam’ ading-a I-lamet mahmah khat-in lamet hetloh thu hong sunvat ciang-in abeisa kum 30 sungteng-a keimah mimal’ lametna atuisuak bang-in ka’veii-hi.\nHih CC.02 muiituum-in, “Zomi Literature Uplift Society min apua veelvaal kimawlna tualpi sung-ah Chinism leh Chinminization-in Back leh Midfielder khawng-ah akimawl mawkpen ahiding mahhiam” cihthu hi-a, mimal nawkgawpna (personal attack) ahihlohna khatvei ka’hong pulaak pha-hi. ‘Ahiding-mah ahihleh akicianzaw-in, ahilodingpipi ahihleh ahi-tawh kheel theihding, ahilodingpipi akinolh ngamlo ahihleh kipuahphatding’ cihte alawhtaak omthei ding-a deihna ahihi. Ahidingmah ahihleh Zomi cih kammal limlim pulaak niloh kuul ding-in ka’um kei-hi. Chin Literature Uplift Society civet-in, Khalkha, Falam bek hilo, Mindat, Kanpetlet, Paletwa khawngzong pan-in tanu she diimdiamding hizaw-leh kilawm zawlaai khadinghi.\nCC. 03: “ZOLUS 2011, laaimaai 101-107” sung-ah “Zo” taangthudaan researcher khat-in asuutna sung-ahzong atawpna-ah “Zo Bab’ suanlehkhaakte” ahiding-a sehna ngaihsuttaak mahmah khadinghi. Reference te-pen etphat-huai mahmah khading-a, laaigelhpa’ sihnung-ah hongsuah-pen van-gil khat hong nusiat abat hang-in deihkaihna honkhat kihel ahihman-in thunawngkaai khat hong nusiat-zong cihtheih khadinghi, banghanghiam cihleh BC hunlaai pek-a akhuasa, anungta khin minam khatpeuh tuni hun-in tulaaitak-a Zomi akicite’ dinmun-tawh anungta akhuasa laai a-omding up-huai lo-hi, adiak-in Zomite’ omna kiimteng-ah taangtawng-a kumpi kiukna-tawh akiuk taangthu khanghaam mahmah anei Kawl leh Vaai leh Seen lak-a akhangkhia Zomite-in 1900s kiim pan-in puansilh/niikteen panpan ahihna, Gaalpi-in hongphaak hun-in sathau bua-a abung alate, mawtaw heipi-tawh atote, bomb tangte siiknuaido (siikseek ciang-a siik nuai-ah adona)-a azanghte, hihbang minam-pen akhanghaam ut-thapaai dingzong hilo-a, tu-a I-hihna ciangciang-tawh minam I-neih kiukiau bangci phungvuhding cihthu ziak-in amaanlo, abulphuh taaklo taangthu phuahtawm hong kicihsak theihding deihkaih laaigelhte atam laaiteng hihbangciang bekmahding himai khading hihang. Laaimaai 90-100 sung-ahzong atawpna hongki hawizawng veve hongki guang-a, hihtedaan taangthu ci-napi akisam lualo-a deihkaihna atam ciang-in koimah-ah thuukluut zolo-hi. Akisuut nopzia zaiilua kiamkuam zeel-in amuiingiim-in amuiituum khalo thamlo-in Zomi akici pawlkhatte nangawn apaampaih-tawh kisuun dek-hi.\nDeihna bulpi-ah, Zomi cihpen tulaai hun-a mihing pawlkhatte’ minam min ahihi, taangthu kician neilo-a, akitukalh taangthute-in bawlpha lozaw dinghi, tuahileh bang muiituum masading cihthu ahihi. Chin State sung-a miteng huamsakna-pen khiatna neilo khadinghi, banghanghiam cihleh paulehhaam akidang sinsen, tualbiakzia akidang, ngeina nampiteng akidang Chin state khanglam-a mite-tawh aki unau daankhat-a taangthu phuahtawm nilohna-in Zomi khangthakte lungki tukalhna piangsak khadinghi. Tua’ sang-in, Manipur Gamseh sung-a, paulehhaam kitheihpih, ngeina kibatpih, minphuahzia kibatpih mite 1940s kiim-a akiphut international boundary’ ziak bek-a Kawl leh Vaai gamnih-a akikhen laaizomte-tawh laaizom hihna naakpi-a thakhauh sakding (gamnih kawm-a gamkhat phuhding cihna hilo-hi) naakpi-in kisam-hi.\nHunkhat laai-in Manipur Zomite-in Chin State-a Zomite hong bawlsia-in hong zawhthawhbawl ngeimah uhhi, banghanghiam cihleh sumzong-a paito Chin State-a Zomite-zong aginaat lohna omding, baan-ah amau’ tungpan-a sumlehpaai zong-a pai I-hih man-in apiangthei-thu ahihi, ahizong-in unau beelkaang kituh hi-a, sisan-in thu agen ciang-in Zomi-ah kitungding tothei hihang. Laaimite ahihleh Chin mintawh CNF/A te-in amau’ kiang-ah sumthalawh-a apai ahilo pipimah I-sanggam tampite hong thahsak, hong kidnap sak, sum hong laaksak, hausa upa tungtawn-in thau-tawh sum gumlaak-uh, piakei lehang siding, pia, gaalkaapte-in tapong huhte ci-in hongman, thong hongkhia….. bang hilaaizang ahihiam, Zomism sung-ah Chinminization hong lehluut kiikna?\nNaakpi-in Zomi upate-in lungngaihhuai ding-in ka’ sehhi, banghanghiam cihleh Chinism sung-ah Zomite aluutkiik-uh hang-in Laimi na’hihkei naakleh “Khe Mia Doh Zomi di” hongci diahdiah lelding/khin uhhi. Tuamah va’luut teeiteeiding, sila va-bangding, maaisakding cihtepawl-pen Kawl gamukte’ tungpan-a khasum kum tampisung ane khinsa lobuang-in ngaihsut zawhding hilo-hi, banghanghiam cihleh mihing maantakte’ lungdeih Democratic kiukna hi-a, democratic kiukna sung-ah minam tuamtuam, ngeina tuamtuamte ahibang-a zahtaak piakna, piibawlpihna cihte thuguipi ahihi.\nKhiatna neilo Lauthawngna:\nKawlgam tanzil-ah “Chin” kicihlohna ziak-a hamphatna taan khaakding alunglau khempeuh-in Kawlgam-ah hamphatna (kumpi nasep) ngah zawdeuhpah uh-a, Zomi cih kammal genna-zong hilo, amipihte ahuhsim zeuhzeuh Zomi ulian a-omleh zakhang saklo, zakhia, tawpsak cihbang kiza zeel-hi. Tuate’ ziak-in tu laaitak-a zalian mahmah Zomite’ inn-ah Zomi-tawh kisai thu anaakgen simsimte khat va-hawhleh nana-muak tangtang khollo dinghi, banghanghiam cihleh “Ta Loh Saa Phoh Tuh Cii Zuu” cih thuciin-tawh anungta mite-in “an kamkhat” zahtaak kuul-a, tua’ sang-in “an kum tampi” neeklawhna azahtaaklo omlo dinghi. Amaute khial lo-hi, banghanghiam cihleh eizong I-huhsa, I-thapaihpih ngeisa mi khat-in hong lehpan ciang-in I-thangpaai mahmah thei-hi.\nAtua bang-a Kawl gamukte’ tungpan-a hongpai hamphatna I-taan khaakding I-lau zahkhopding aneilo ei mizawng pawl-in sahkhualumlehna lungsimpuak lamsang naakpi-a kipat kuul-hi, tua hikeileh I-tute I-tate-in eilah Kawl kumpi’ tungpan-a niangtui haai khatbeek angahlo kimlaai, ahauhlawh aliatlawhte’ lungsim puakzia I-tu I-tate-in hongpua mawkleh ahidingmah-in I-lungkim zodinghiam? I-lungkim ngaapleh “Chin” cih lenglangzong’ sang-in “Bamaa” cihsuk lelding (atomno hamphatna ciangbek a-en I-hihleh) naakpi-in hamphatna lianzaw lodinghiam?\nHihpen Zomi leh Chin kaalthu ziak-a akisuut thugui hi-a, ahun aphaat laai-a aki vaanveng keileh khangthak Zomi sung-ah naakpi buaina (minam lungsim lamsang) adam theilo cancer bang-in belhtheikhading-in upmawhhuai-hi.\nMite’ maaipha muhdingsang-in hongbawl Pasian’ maaipha zonding akilawmzawk mahbang-in “itna” -pen nupa kaal-a, innkuan sung-ah, tualsung-a, tualphung-ah minam-ah I-practice nopding kisam-hi. Nupa kaal-ah itna a practice theilo khat-in innkuan sung-ah practice siam khollo ding-a, innkuan sung-ah itna a practice theilo mi khat-in kipawlna khatpeuh-ah makaihnopna hilo makaai uutna leh dimmun hong lunggulh ciang-in thute apaiding bang-in api theihloh mahbang-in paulehhaam (kampheen kuullo-a) akisaangthei mipihte’ tung-ah minam khat hihna zialehtongte lakzo naailo pi-in paulehhaam kidang, ngeina, minphuahzia, molaakzia… kidang mite ahuamding bang-a azaiilua kamte I-pulaak ciang-in “Sakhi manlo ngaltang tum” acih khangluuite-in mibang deuhlo-a aseh mite I-suah khaakding naakpi-in lungngiahhuai khading-hi.\nThukhupna-ah, ZOLUS Journal-pen Zomite’ neihsun Journal hi-a, naakpi-in angtanpihhuai ahihman-in Chin State sung-a paukam adang azangh mite-in asim zuahzuah’ sang-in Zomi I-it kiukiau tampi-in sim-in thupiibawl khading ahihman-in akician article leh khangthakte buaina apia loding article te, minam athahaatsak, alawpsak beklo-a kalsuanzia practical tak-a lamlakthei thute mipil misiam vive ahi tanute-in hongteel siamleh naakpi-in manpha-in minam-in khanlawhna leh khantohna-in mang theiding lametna-tawh, Zokhai (Written on 4 January 2012)\nPrevious: Vok Ngoi ~ Hau Za Cin\nNext: US gamsung khualzinna pawlkhat – 67\nMalaysia gamsung ah tukumsung vankham tawh mi 55,903 kimankhin ~ ZD\nEthnic Alliance Political Parties\nUS gamsung khualzinna pawlkhat – 82


url: =Vitamin Pawl khat ~ Dr. Sian Za Kham :: ZOMI DAILY\nposted on 26 January 2016 at 7:28 am UTC+9:30 Lomkholna: Article, Health, Sianzakham\nTuhun ciang zatui zaha in tamman mah mah hi. Kawlte paunak khat ah ” I neih loh sangin i theih loh poizaw ” a cih bangin i theih loh man a i supna tam gige hi. Nisim a i an nek te sungah a man pha mahmah vitamin hoih nono tampi kihel hi. Hih thu theihi le’ng sum tampi bei-in zatui zaha lei kul lo ding hi. Tua vitaminte pen bang an namte pan kingah cih i theihna dingin a nuaia bangin honggelhkhia ing.\n(2) Vitamin B1 (Aneurine)\n(3) Vitamin B2 (Reboflavine)\n(4) Niacinamide (Nicotinic Acid Amide)\nKhuak zatna tawh nasemte ading kisam phadiak hi. Hih niacine om kei leh Pellagra kici natna nam khat kingah hi. Tua bang natna a neite a sungtholh, a cithak thei banah lungsim maan pha lo ding hi. Hih bangte pen mizawng te natna ( Disease of poverty ) kici hi. Tuate annek a tampenin vaimim ai’hkeh, buhsih,meh gina lo ne uh hi. A dal nadingin sa, aktui le bawngnawi an tawh neksak ding kisam hi. Sasin, voksa, sakal, tuu/kelsa, ngasa, bawngsa, be-ik, aalu-te ah hi vitamin om hi. I gatuithuk le vitamin ahi zongin gatuithuk tawh a kihuan an dang khat peuh sungah hih vitamin om hi.\nHih vitamin pen Calcium le phosphorous tawh nasem khawm, amau teng kigawmin guh piangsak uh hi. Hih Vitamin om kei leh rickets kici guhzaw natna kingah thei hi. Koi pan kingah: Aktui, ngagul, sardine nga, ngaipi thaute pan kingah hi.\nCiaptehhuai: Adang vitaminte tawh a kibat lohna khatah Nitaang in mihing’ vun tung pan a kap khak leh tua pan vitamin D piang hi. Tua hi a, naungekte zingsang nisuak cilah phoin ni a sat pian ciang tup ding hoih hi. Khuapi sunga teeng naupang ten nisa mu lo uh ahih manin a gol ciangun a khuk tuahin guh thahatlohna namte ngah thei hi.\n(7) Vitamin E\n(9) Vitamin P\nHih vitamin pen sihui neuno (Capillary) kicite thahatsak hi. Liamna, tem tawh ki-at khak ciang sisan tampi a luankhiat ding kham hi. Singgah tuamtuam, lengmaw le anteh theipuam sungah om hi.\nInn nupiten hih a tunga thu 9 sung a om vitamin te meh ding a lei ciangin mangngilh kei ta uh hen. (May 2010)\nPrevious: Itkhat ngaihkhat naneih ciangin…\nNext: US gamsung khualzinna pawlkhat – 24


url: =LUNGDAMKOH KUM – Zomi Agape Church Inc\nZomi Agape Church Inc > Zomi Agape Church Blog > Hunzatna > LUNGDAMKOH KUM\nJanuary 15, 2021 by ZAC Pastor Hunzatna\n(THE YEAR OF THANKSGIVING) LT. 100:4\nLungdam kohna tawh ama kongpi-ah lut unla, amah phatna tawh ama huang sungah tum un. Ama tungahlungdam ko unla, Ama min phat un. 1KHANG. 17:16\nTua ciangin Kumpi David tumin Topa’ mai-ah tu a, “TopaPasian aw, nangmah in hihciang dong kei nong tunpihna keikua hi a, ka innkuanpihte bang ahi hiam?\n-LST sungah ( OT-102; NT-72)\n-Hehpihna hangin lungdamkohna\n-(Hehpihna) pen Ngah dingakilawm lo pi I ngah khak ciang\n-Tuni-in I et dingin………\n-1. “Mimawh pa” Zakkhiaslungdamkoh na\n-2. “Sawl.16”Thong cingpalungdamkoh na\n7Hih thu a thei mi khempeuhphun uh a, “Mimawh pa’ inn-ah a giak dingin Jesuh a pai hi,” a ci uh hi. 8Tua ciangin Zakkhiasdingin Topa kiangah, “Topa aw, ka neihsa a kimkhat mizawngtetungah ka pia ding hi. Mi khatpeuh khemin a na ka laksakleh a zah li-in ka lohkik ding hi,” a ci hi.\n-Zakkias nuntak na I et ciang…….\nMi muhna ah “Mimawh Pa” hi.\nKuamah in pawl dingin deih lo\n-A hizongin Zeisu in “Zakkhias”inn ah tam ding nakhensat hi.\n-Zakkhias mah bangin mawhneite I hihi.\n-Zeisu Khrist hangin midik a tangte I hi.\n-Hehpihna in NANG leh KEI a dingin kicinghi.(Tua hanginLungdamko ni)\nZakkhias lungdam lua mahmah a hih man in\n– Ni dangin mimawh pa in………\nMite tungah huhna piak ding, lehthuman tak a nuntak ding hongkam ciam ta hi.\n-Hi tan ciang hongton pih Topatungah nang bang tawhlungdam ko ding…..\n-Zakkhias apai san lo Zeisu inNang leh KEI zonghongpaisan lo hi.\n23 Nakpi takin a kisat khit cianginthong sungah koihsak uh a, limtakintawh a kalh nadingin thongcing pa kiangah thu a pia uh hi. 24 Tuabangin thu a ngah ciangin thongcingpa in thong sung tawngnungahamaute koihin, singkol lianpi sungaha khe uh a gakcipsak hi.\n25 Zankim laitakin Paul le Silas in Pasian kiangah thu ngenin(Lungdamkohna) la sa uh a, thongkia dangte in amau’ thungetnale lasaknate a ngai uh hi.\nA TOTA DING\n. SUM ZONSAK\n. A LIANPEN PASIAN NASEM TECIH NITAM PI SUNG KI KOKO\n26 Thakhatin nakpitakin zin hongling a, thonginn a bulpi dongin a lokgawp hi. Thakhatthu-in thong kongkhak khempeuh kihong a, thongkiate a kikhihna sikkhaukhempeuh a kiphelkhia hi.(A omnamun uh koi teng) 27 Thongcing pa zong khanglo a, thong kongkhakte a kihong a muh ciangin thongkia mi khempeuh taikhia mangkhin hi, ci-in ngaihsun ahih manin a namsaudokin amahmah a kithat dingin a kithawi hi.\n29 Thongcing pa in zong meivak a la dingin mi khat sawl a, thong sungah tai-in laukawm lingkawminPaul le Silas khe kiang va kidenna-in a va boksuk hi. 30 Tua cianginamaute pusuahpih a, “Tote aw, hotkhiatna ka ngah nadingin bangcigamtat ding ka hi hiam?” ci-in a dong hi. 31 Amaute in, “Topa Jesuhum in. Tua hileh nang le nainnkuanpihte in hotkhiatna na ngahding uh hi,” ci-in a dawng uh hi.\n32 Tua ciangin amaute in amah le ainnsunga om mi khempeuh tungahTopa’ thu a hilh uh hi. 33 Tuazankim laitakpi mahin thongcing pa in amaute’ liammate sawpsiangsaka, amah le a innkuanpih mi khempeuh a kituiphum pah uh hi. 34Tua ciangin a inn-ah amauteciahpihin an a pia hi. Tu-in Pasian thu um uh ahih manin amah a kipana innkuanpih khempeuh a lungdammahmah uh hi.\nDaniel. 4; KumpiNebukhadnezzar Tungah Pasian thukhen na leh Kumpi pa in A Lungdamkoh na\nKumpi pa in mang amat na/ a maang muhna\nv.10-12, 10 “Ka ihmut laitakinmaangmuhna khat ka nei a, leitunglaizangah a po singkung sang mahmah khat ka mu hi. 11 Tuasingkung pen khangkhangin golsemsem a, vantung dong banto ahihciangin leitung mi khempeuh in a mu thei uh hi. 12 A tehte hoihmahmah a, leitung bup khamkhopding gah a gah hi. Gamsate in a liimbeel uh a, vasate in a hiang kawmahbu bawl uh a, a nungta theikhempeuh in a gah a ne uh hi.\n13 “Ka maangmuhna ngaihsuninka om laitakin ka khuadak leh a vil, a patau vantungmi khat vantung pan a hong tuaksuk ka mu hi. 14 Amah nakpi-in kiko-in, ‘A singkung phuk inla, a hiangteng sattan in. A tehtengheuhsiang inla, a gahtengthehthang in. A nuai-a ganhingteng le a hiang tungavasateng hawlkhia in.\n15 Ahih hangin a bul le leisung a a zungte nusia in. Sik le sumngokual tawh vial inla, gamlaklopate tawh nusia khawm in. Hihmipa tungah daitui kai hen la, ganhingte le lopate tawhomkhawm hen. 16 Amah in mihing lungsim nei nawn loin, kum sagih sung ganhing lungsima nei ding hi.\n17 Hih pen a vil, a patau vantungmi’thukhenna ahi hi. Tua ahih ciangin munkhempeuhah a om mi khempeuhte in, a Lian Pasian in mite’ kumpi gamah vai a hawm hi, cih a thei ding uh hi. Amah in a teel peuhpeuh a neupente nangawnkumpi a suaksak thei ding hi,’ a ci hi.\n18“Beltashazzar aw, keimahNebukhadnezzar Kumpipa in ka mangmat pen hih bang ahi hi. Tu-in a khiatna hong gen in. Ka thudot mite khat beek a khiatna a hong gen thei aom kei uh hi. Ahi zongin nang’ sungahPasian’ kha om ahih manin na hong gen thei ding hi,” a ci hi.( Pasian KHA)\nv.29-31: 29 Tua zawh kha sawm le nih khit ciangin kumpipa zongBabylon khua kumpi innkhumzanghuan sungah vak a, 30 Babylon khuabangzah takin lian ahi hiam? Kumpikhuapi ding le, ka vangliatna ka thahatna a kilat nadingin ka lam ahi hi, a ci hi.\n31 Tua thute a kamsung pan a pusuahma-in vantung panin aw khat hongging a, “Kumpi Nebukhadnezzar aw, ka thugen na ngai in. Na kumpi gam hong kilakkhiatsak zo hi.\n32 Mite lak pan hong kihawlkhia ding a, gamsate tawh na tengkhawm ding hi. Bawngtal bangin kum sagih sung lopana ne ding hi. Tua ciangin, Pasian in mihingte’ kumpi gam uk a, a teel mi peuhpeuh kumpi a suaksak thei hi, na ci ding hi,” a ci hi. 33 Tua hun lianinNebukhadnezzar’ tungah tua thukhennaa hong tung hi. Mite lak paninNebukhadnezzar kihawlkhia a, bawngtal bangin lopa a ne takpi hi. A pumpi tungah daitui kia a, a pumpitunga a multe keelmul bangin sau a, a khutcinte muvanlai khecin bangin a hong sau hi.\n34 Tua ciangin kumpipa in, “A kisehsa hun a cin ciangin keimahNebukhadnezzar in vantung lam ka ento a, ka khuatheihna a hong tungkikhi. A nungta tawntung a LianpenPasian’ min phatin, zahtakna le minthanna ka pia hi. “Amah in a tawntungin uk ding a, ama gam kip tawntung ding hi. 35 Amah in leitungmite bangmahin a sim kei a, vantungmite le leitung mite ama khutnuai ahi hi. Ama deihna kuamah in nial thei lo a, a bawlnate kuamah ina hang a kanthei kei hi.\n36 “Ka khuatheihna a hong tunkikciangin ka kumpi za, ka minthanna, le ka gam minthannate a hong kipiakik hi. Ka miliante le ka thudot mite in hong muak uh a, “ nidang sangina lianzaw minthanna le ka kumpi za a hong kipia kik hi.” 37 Tu-in keimah Nebukhadnezzar in VantungKumpipa phatin, zahtakin a min ka thangsak hi. Ama bawlna khempeuha man hi. Amah a tawntunginthuman a, a kiphasakin a gamtate a neusak hi,” a ci hi.


url: =Global Buanli Family: Tulaai Leitung Thuthang tuamtuam updates November18, 2013\nTulaai Leitung Thuthang tuamtuam updates November18, 2013\n· Zogam sung apuah ngiatngiat ahi ZRDP Director Pu H Vum Za Nang 11/17/13 ni in ka omna Bowling Green,Kentucky onghawh dihdih a, kum 5 khitciang kakimuh kikna uh himawk ahihman in gending tam kisa in kakituh ziahziah uhhi. Kokiang ong omsung kakiho nate uh hawmthawh kahihman un kokiang pan nai khat paina Nashville khuapi dong ka khasuk hi. Thu tampi Zogam,Zomi tawh kisai kakikum kha uha, Tuate sungpan Pu Vum Nang thugen dik kasak mahmah khat Zogam ah Pasian thugen kitam mahmah in Pasian naseem kitawm ci hi.\n· Pasian thu kigengen a ahizong in Zogam sung a Zomi te hamsatna thuakna peen ahi ann duh gilkialna khualzin gamvaak hamsatna ahuh, adon, lampi azonsak tawm mahmah ci hi. Man kasa mahmah hi. Zogam ah Crusade kibawlbawl in kilawhcing mahmah hi. Ahizong in crusade bawl Sia te aciah khitciang Zing Ann huanding kineilo pah phangphang a vaanpan ongkia lo hi. Ngah sut huai kasa mahmah hi.\n· Tuakhit ciang Pau aw Zogam ah Security kisam vahang aw ongcih kawmkawm in, Zogam ah ken Ka leito set in Leiphulding a ken ami naphulding hing ongcih khitteh, Kazi in Zogam ah Mawtaw lampi tonuamlo in ken tonuam kahihteh ngimdan kibang lo ahihman in kaki aakgualkhen uh ahihhang tun Mawtaw lam tonuam khat omtuak nuikawm in ongci hi. Ipan pih zawhzah in Zomi akua mapeuh in panpih tek in thungetna ah phawk nei ei. Pu Vum Nang Topan cidamna mazanna ongpiaksak ta hen.\n· Kawlgam kumpi in kilemna kilemna langkhat ah acihcih kawm in Mualtungmi thautawi KIA te leh Kawlgaalkaap te 11/16/13 ni pan 11/18/13 ni zingsangdong Mansi township sung ah kikaap ngeekngeek uh ahihman in mipi 2,000 vaal gaaltaai uhhi. Yangon khuapi a omlaaitak Bu Guam Maw in kidonapeen tuzing dong mah kikap ciatciat laai mah ci in 11/18/13 ni in genkhia hi.\n· Kawlgambup kilemna dingtawh kisai in November 25 ni Thailand gam Chinmai khua ah Mualtung thautawi kipawlna UNFC leh Party tuamtuam te in thukikupna neiding uh a, Tuakhit ciang December kha beima in kilemna dinga thukikupding ahaampi kumpi tung kipuakding hi ci in KIA Bu Guam Maw in Yangon khuapi Business Alliance Hotel ah 11/18/13 ni in thukan tetung ah gencianna nei hi. Hih Nov 25 Thailand gam a kimuh khopna ah ZCD panzong makaaite vapaiding uhhi.\n· Nypidaw Myanmar convention Center ah 11/18/13 ni in Kawlgam sung Singtaang gamte khantohnading tawh kisai khawmpi khat kibawl a Kawlgam President U Thein Sein in thugenna nei hi. Ka kumpi hun neihlaaisung in hih singtaang gam khahtohnading tawh kisai in gualzotak in sepding geelna kanei hi ci in genkhia hi.\n· 2012-2013 sumzeek kum ading in Kawlgam sum le paai zonna lam khantohnading, minam kipawlnalam khantohnading, kilemna akhan seemseem nading in EU sum AWN 150 kapia khia khinta uh hi ci in EU kipawlna te in 11/18/13 ni in taangkokhia uhhi.\n· Kawlgam sung a minam kee ahi Kachin,Kaya,Karen ,Mon leh Shan minamte sung ah Kumpi dona hang in cimawh a gaaltaai te panpih nading in $ AWN 25 kapiakhia ding uhhi ci in USA te in 11/18/13 ni in taangkokhia uhhi.\n· Russia gamte neihsa khualzinmi apau Vanleeng Boeing 737 Moscow khuapi pan tai 448 na Kazan vanleeng tual ah 11/17/13 ni in puakkham in khualzin 44 leh vanleeng naseem mi 6 akigawm mi 50 si hi. Hih vanleeng peen Moscow khuapi pan ongleeng hi a Kazan vanleengtual atuding tupaktheilo in nihvei atuksawmna pan lamdaalna phukha in apuakkham ahihi.\n· Philippine gam huihpi nawk ni 10 acinni 11/18/13 ni n tui lu tuitaw a om micimawh te USA te gaalvaanleng tual ahi USS George Washington tung ngawngaw ta ahihman in hih Tembawpi tungpan gaalvaanleeng tetawh amunmun ah huh khiat kipan ziahziah ta uh ahihman in mipi lungdam mahmah uhhi.\n· EU gam Italy tuikulh khat ahi Sardinia tuikulh 11/18/13 ni in Cyclone huihpi leh tuihualpi in nawkgawp a mi tampi tak in inn le lo nusia in ataaikeek ban ah atawmpeen misi 9 kimuta hi ci in Italy gam Rai TV in genkhia hi.\n· Leitung a vanlam khualzinna minthang mahmahkhat ahi NASA te in Mars leitung ah zawl leengding in Vankhual zinna khat 11/18/13 ni suun 1:28 in Florida's Cape Canaveral Air Force Station pan khahkhia uhhi. Hih Mars leitung a zawlleengding vankahna peen kha 10 sung kaaiding a September 22,2014 kiimpawl ah tungding hi ci in NASA te in genkhia uhhi.\n· Argentine President Cristina Fernandez de Kirchner akhuak ki-at napan damsianta in 11/18/13 ni in nasep kipanta hi ci in President zumte in taangkokhia uhhi. Amah peen October 8,2013 ni a akhuaksung ah sikhal ahihman in ki at in zato lum ahihi. Ama ading a thungetsak ahuh apanpih kheempeuh tung lungdamkohna Video zong khahkhia hi.\n· Italy palik te in Mafia migilo pawlpimi mi 45 Italy gam Brindisi khuapi kiang ah 11/18/13 ni in man uha, Mithat,Buluh leh vankham seem cihte tawh mawhmat uhhi.\n· Iran te in Drone kici ahawlpalo tuithe vaanleeng gol mahmah khat bawlkhia ta uh a aminding in Fotros phuak uhhi ci in Iran Defense Minister Hossein Dehghan in 11/18/13 ni in taangkokhia hi. Hih ahawlpa lo Fotros in tai 1,200 sung veengzo ding ahihman in Middle East sung teng Israel nangawn a utut in nuai thei hi ci in Hossein Dehghan in genbeh hi.\n· Syria gam Tapong gaalkaap mangpi Abdul Qadir al-Saleh 11/15/13 ni a Syria gaalkaap teng vanleeng tawh adona hang in liam a 11/18/13 ni in si hi ci in Syria tapong te in genkhia uhhi. Abdul Qadir al-Saleh peen Aleppo province sung ah tapong gaalkaap maangpi hi a gaalkaap 8,000-10,000 kikaal nei ci hi.\n· Leitung ah gamtha haatpeen gam 6 ahi P5+1 kici Britain,US,French,China,Germany leh Russia gamte in kum 10 sungbang maainawtlo nungkinlo a aom Iran gamte I Nuclear vaai 11/20/13 ni in Geneva khuapi ah kikupkhona neiding uhhi. Russia President Vladimir Putin in 11/18/13 ni in hih P5+1 te thukikupding vaai Iran President Hassan Rouhani phone kaset leh athu hoih tuak ci in genkhia a, ahizong in Iran President Hassan Rouhani in hih ko Iran te I Nuclear vaai no P5+1 or Western Power te in ong zawhthawh kei un ci in Iran official website ah vauna gelh giap hi.\nPosted by Thang Khawm Pauzomi at 1:27 PM


url: =Laibu leh kei ~ Zomi Quavadis :: ZOMI DAILY\nposted on 14 July 2015 at 10:39 am Lomkholna: Article, ZomiQuavadis\nLaibu leh kei\nMidangte banga kam tam leh gen ding hau zuahzuah ka hih loh mah bangin ka om muanin ka lungsim ngaihsutna tawh kikhawl in ka mitkha ka vak sak kawikawi a, thuthang leh thului thuthak peuh ngaihsun in, ka ngaihsutna khuak in a bat zawh ngei loh ding leitung mipilte gelh laibu sunga thuthuukte peuh sim in ka zanmen lawh thei zel hi. “Bang a hiam na simsim, na laisimte sungpan khantohna, pilna leh siamna bang ngah na hiam?” ciin kam hong kidong hileh zong gen ding leh behlap ding peuhmah ka thei kei a, a thei bangkek khat a omdan leh kineih tawm dan takpi zong a siam lo pa ka hihi. Tua bang teng peuh tawh ka hunawng neih sunsunte beisak in, meh leina ding leh puansilh leina dinga ka khawl sum om sunsunte tawh laibu peuh ka lei kha zel hi. Tuahangin keipen a thau thei lo leh aneu kiukeu ka hi kha mai ding hi( Mete Uniang…lol)\nCidihdih le’ng laibu om lohna innsung pen adang van manpha tampi tawh kidim phial mah taleh kei aa dingin hawm lua a, sawtpi zong om thei lo in, tu sunsun leng zong mei-am tunga tukha bangin ka ding kheh kha laklak pahpah hi. Tua ka cih ciangin Degree sangpi nei leh mipil khat hi ingh ka kicihna hi peuhmah lo a, laibu asim den nuam hi ingh ka kicihna zong hituan peuhmah lo hi. Laibu limlim in ka lung hong nuamsak a, ka sim loh ding leh ka sim theih loh laibu ahi phial zongin ka bat theih dingin ka kiim ah laibu om peuh leh ka maitai zo mahmah lel mawk hi. Ansai thupi sunga hong kilui mehlimte gimnam in ka maitai sak zo lo ka cihna zong hipah tuan lo hi. Maitai tektek lakah laibu ka muh cianga ka maitaina pen kei hong mute adingin ka maisuah maingap huai zaw ding hi ka cihna hi. Laibu ka iplah lam pen ka nau Vungpite nupa in nak tel lua uh ahihman in amau omna inn-ah Weekend leh Holiday hun hong tunsim a ka sim ding leh ka vel ding laibu tampi tak mun tuamtuam panin na kaikhawm uh hi. Amau inn- ah ka ciah sim in it leh ngaih teng tawh a khawlkhawm kisuak pah a, ka lungnuam hi. Ahizongin lungnopna i cihpen hih leitungah kicing cih om thei ngei lo hi.\nHih leitungah ka neih loh tampi tak om hi. Ih neih loh khempeuh zong a kideih hituan lo a, ahihang in ka neih lohte lakah ka deih phatdiakte pen ciim taka pilna leh leitung pilna Degree a hihi. Kawllai naleng kawi khat zong agelh thei lo leh malkhat zong dik taka apau khia thei lo khat ka hi a, kei aa dingin atung a ka gen ka deih nihte neih theih na’ng lampi pen mualmong en leng naizaw ding hi cih ka tel hi. Thu leh laa leh Articles cihbangte ka gelhgelh hangin tuate sungah lak theih ding leh nuntakpih dinga kilawm thu guicing leh thu nungta bangmah om het lo ding cihzong kuama hong gen kulse lo in keilekei ka kitel mahmah lel hi. Ahizong in tuabangpi mah a hong simsak kankan mi nih leh thumte tungah ka lungdamna pen suuk mahmah hi.\nNasep nuam asa ngiat papi khat in hibang in ciamnuihna a ciapteh huai khat na gen ngei hi. ” Guai aw vantunggam icih pen Pasian thugen siamte’n hong gen uh ciangin atawntung in “Halleluia” cia Pasian a kiphat den ding hih tuak mawk hi. Nasep cihbang om het lo cihna himawk ahihman in kei bel vantunggam tung ding hong kici lezong ka ngaihsut phat mahmah kul masa mawk inteh ” cise hi. Ama ciamnuihna behlap pak lehang Music leh lasak lamsang a uuk khollo pawlkhatte adingin vantunggam pen iplah huai lua khol lo kha thei mah ding hi. Vantung gam ah laibu khat zong om kei mawk leh laibu simsim nuamte adingin a nopna om het lo ding hi. Ahizongin vantunggam icih pen ” Hici zawdeuh leh ” cih om lohna mun, ih biak Pasian tawh mel kimu a tongdam kisan theihna mun, na khempeuh a kicinna mun himawk ahihman in mundang khempeuhte sangin ut huai zaw pekpek hi. “Pasian omna vantunggam, deih teng liibang cinna vantunggam” thu ka ngaihsutsut ciangin ” En ven ka ten na’ng gamnuam” cia laphuakpa bangin kenzong ka tun kaal ding ka ngaklah mahmah hi.\nPrevious: GZI 2015 Lasiam tengin FGATulsa biakinn ah Pasianmin phatna neiding\nNext: Sawm ah khat zekdan ding tawh kisai


url: =ZBC ma kum tulval lai-in ‘Zomi’ cih laimal omzo ~ Dr. Dongno :: ZOMI DAILY\nposted on 14 May 2020 at 10:05 am UTC+9:30 Lomkholna: Article, Dongno, History\nI Zomi sung ong khoih zeuhzeuh thei thu khat om aa tua-in, mi pawl khatte-in 1953 kum ZBC kibawl ma-in “Zomi cih kammal ki ciaptehna record om lo hi” acih uh ciangin pawlkhatte-in “ZBC ma-in Zomi om lo hi” aci sa-in abil uah thalkiat pah ahih manin kinialna tampi ong piang zeelzeel hi. Hih tegel thu tuam tuak hi aa, kibang lo hi. Akul lo ki ko ki ngawhna piang sak ahih manin hoihtak ngaihsut ding kisam ka sa hi.\nPu Khupkhan Thang Taithul-in, “ZOMI BEK ZOMI BEK” sung ah Zomi tawh kisai ciaptehhuai thu tampi khil diudeu-in gatang ong kaai aa theihhuai thu tampi ong lui khia hi. Tua sung ah, “Zomi” cih “kammal” aki ciaptehna masapen, 1953, ZBC ciangin ong piang pan aa, tua ma-in “Zomi” cih kammal ki-atna laibu, magazine, lai kihawmte sung ah om lo hi “ ci-in gen hi. Amah bek hi lo, Col. Khen Za Moong leh Pu Lian Uk in zong tua ciang mah kan zo uh ahih ciangin, ZBC mah ah na dinkhawl ciat uh hi.\nHih pen “ZBC ma-in Zomi om maw om lo” cih thu hi lo-in “Zomi cih kammal lai tawh ki-atna record [(Roman) Mang laimal-in)] om maw, om lo” cih thu hi aa mikim adingin tel hak akisa thei ding thu khat hi mah hi.\nI tel ding thu akisam pen, “Zomi” cih Mang laimalin ZBC ma-in record om kei” aci uh ahi hi. A taktakin thukhen mangte mai ah thu kinial ding hi leng, upadi a-yah in maan uh hi. Banghang hiam cihleh “ZBC ma-in ‘Zomi’ ci aa ki-at liinlian laimal lah theih ding, tetti athauh-ahta – documentary evidence English tawh ki at tangthu laibu sung ah om lo hi” aci ahi uh hi. Jo, Yo, Dzo, Zhou, Zahou, Zou, Cho, Asho, Khumi cihte Zomi cihna vive mah ahih hangin, “Zomi” liinlianin ki at lo ahih ciangin, upadi mai ah hihte tetti-in kisang thei lo kha mah ding hi.\nHih lai ah, amau English tangthu laibu sung teng bek na zong kha uh ahih manin, “Zomi” cih laimal na mu lo uh hi. “Zomi” cih kammal pen, English bek hi lo-in, Bhrami script, Sanskrit, Paucinhaulai, Senlai, banglai-banglai hitaleh a kiciaptehna peuhpeuh laak theih ahi hi.\nTua ahih manin, ken “ZBC pian maa, kum 51 lai pek, 1902 in Pu Pau Cin Hau-in “Zomi” ci-aa ama ‘lim-laimal’, ka cih, logographic script tawh na ciamteh khin zo hi” ci aa ka prove-na ka at Pu Khupkhan Thangin limtak na sim lo kha-ahih manin, tua ka cih pen“Ken ka sang zo kei hi “ ci-in hih bangin ZOMI BEK ZOMI BEK, p. 2 ah ong gelh hi.\n“Dr. Suan Za Dong, M.B., B.S, D.O. in Laipian “Pau Cin Hau lai” in, (Roman alphabet a’ kihello) “ZOMI” cih “Word” at thei ahih man’ in, nidang pek (Pau Cin Hau lai) a pian ma pek in “ZOMI” cih kammal “Terminology” or minam min om khin hi ci in gen hi. Ke’n tua ka sang zo kei hi. Bang hanghiam nacih uh leh, “ZOMI” cih kammal or terminology or minam min a om khit ma’n aa, Pau Cin Hau lai in, “ZOMI” cih laimal “Word” a at-thei hizaw lo in, lai bucing ahi man’ in “ZOMI” cih kammal (Word) a at-thei hizaw hi ka ci hi.” (A cih nopna ah, “Paucinhau lai tawh ZOMI ki at thei cihna hi bek aa Paucinhau hun lai-in Zomi cih kammal om khin cih theih nang om lo hi “aci ahi hi.)\nKen, hih bangin ka at kei hi. A nuai aa ka at original, hiah kong belh (paste) hi. Zomi: Tangtawng Tibet gam pek pan aa kiko awging . . . page 4, b. na ah hih bangin ka at hi, “b. Pu Pau Cin Hau Hun : 1859-1948 :- Zomi cih kammal pen Pu Pau Cin Hau-in ZBC om maa kum 51 lai, AD 1902 kumin ama bawlsa Paucinhau Lai tawh na ciamteh khin zo hi. ‘Zomi’ cih kammal phuaktawm hi lo-in, ama’ bawl, Lai tawh tua hun lai aa nisim aa kizang kammal, ‘Zomi’ na ciamteh hi. Paucinhau Lai tawh Zomi ki atna hiah kong lak khia hi. (Courtesy : Rev. Thang Khawm Pau , Tedim )” ci-in ka at hi. [Zomi: Tangtawng Tibet gam pek pan aa kiko awging – Dr J Suan Za Dong (2017-2018) ]\n“Ki at thei” ka ci thiam bek kei hi. “na ciamteh khin zo hi” ka ci hi. Hihte nih akhiatna van-leh-lei in kilamdang hi. 1902 kumin Zomi cih kammal ki at khin hi. Hih atung aa ‘lim-laimal pen Pu Pau Cin Hau-in Zomi acihna aa abawl ngiat ahih ciangin, tua lai abawl hun laitak, 1902 kumin ‘Zomi’ cih kammal kizang ahihna siangtakin kilang sak hi. Amah lo midangin hih lim-laimal bawl lo ding hi.\nPaucinhaulai pen alphabet, tempongzi bangin deih bang aa mal kigawm thei laimal hi lo-in ‘kammal khat-lim khat’, hipah lian ahih ciangin, ‘Zomi’ cihna atuam vilvelin lim-laimal na bawl hi. Lim-laimal i cih mah bangin pictural writing hi aa, laimal kigawm khawm cihbang hi thei lo hi. Tua Paucinhaulai aa ki at pen,“Zomi” cih loh adang hi thei lo hi.\nTua bek hi lo-in, ZBC ma kum tul leh sawm kua lai-in, Sen lai tawh zong “Zo” kici mite akiciaptehna anuai a bangin om hi.\nZBC pian ma, kum 1091, AD 862 kumin Sen gam Tang Dynasty hun aa diplomat, (ambassador) Fen Cho-in, “Chindwin Valley ah a kumpite leh ukpite, ‘Jo’ akici, kumpigam khat om hi. ” ci-in, ‘The Manshu – Book of the Southern Barbarians’ laibu sung ah Sen lai-in (Paucinhau lai tawh Zomi akiciapteh mah bangin) na ciamteh hi.\nSen lai zong Paucinhaulai mah bangin, kammal khat-laimal khat, logographic script ahi hi. Tua laibu English in aki tei ciangin English ah ‘Z’ awsuah pen, ‘J’ vive zangh uh ahih ciangin “Jo” in na at uh hi. (Gtn. Joseph pen ei lai-in Zawsep i cih bang). Senlai-in zong “Z” kilimzat ahih ciangin, Fan Cho’ at Sen laibu pen Senmite khatin romanised-in na letkhia hi zenzen leh, “Jo” ci lo-in “ Zo” na ci ding hi. Tu mahmahin, tua Sen lai let khia leng “Zo” mah i ci ding hi.\nTua ahih ciangin, ZBC pian ma, kum 1091 lai-in Kawlgam Chindwin kuam ah Zo kumpite leh ukpite, Zo kingdom ci-in na maang khin uh hi. Tua Zo kumpite leh a mite, Zomite ahi uh hi. Tua maa kum bangzah sung Zomi na kici khin ding uh hiam? (Tibet ciang…..hiah i kikum to nawn kei ding hi)\nZomi cih kammal ciaptehna ZBC pan hi phiingphiing lo Tua maa pekin, Zo tuallai leh Sen lai-in ki-at khin\n1. 1953 kumin English alphabet tawh : Zomi Baptist Convention, ZBC kiphuan khia aa Zomi kici kammal Roman laimal tawh ki ciamteh hi. Tua ma, 1910 pan Zolai kibawl ta ahih ciangin 1953 tawh kikal sung Roman alphabet tawh Zomi ci aa lai ki-at, diary, laikhak tampi om khin ding hi napi i mu pak nai kei hi. I muh loh manin “om lo” kici thei lo hi. Kimu kik thei lai ding hi.\n2. ZBC ma, kum 36 lai-in ‘Zomi’ cih kammal kizangh : Paucinhau lai tawh ZBC ma, 1917-18 hun sungin, “Piancit paite-in innlam tawh Paucinhau lai-in ‘Ei Zomi-te… tua zahin…tua lai ah… ka sem uh hi’ ci-in lai khak uh hi” ci-in Piancit pai, akhangmoipen, Bo Pau Za Gin-in gen hi. England Kumpipa George V tawh makai sawmte March 11, 1918 ni-in Buckingham Palace ah akimuh uh ciangin zong,” Zomi kahi uh hi” ci-in kigen uh hi.\n3. ZBC ma, kum 51 lai-in ‘Zomi’, lim-laimal tawh ki at zo : Pu Pau Cin Hau-in 1902 kumin lim-laimal (tuallai) abawl ciangin, Zomi cih lim-laimal (atung a kilak bangin) na bawl ahih ciangin, ZBC pian maa kum 51 hunin ‘Zomi’ cih kammal, om zo hi. Hih pen a kip mahmah Zo tuallai-in record om zo ahi hi.\n4. ZBC ma, kum 94, 1859 kumin Pau Cin Hau suak aa ama suah hun leh tua ma-in zong Zomi cih kammal kizang khin ding cih ki thei thei hi. Tua hi a, “Zomi” cih kammal, ZBC pian ma, kum 94-100 lai-in kizang khin kici thei hi.\n5. ZBC ma, kum 1091 lai-in Sen lai tawh Zo kici kumpi gam Kawlgam Chindwin kuam ah kiphut aa a mite Zomi ahihna i gen khin zo hi.\n“Zo” liinlianin akigelh loh hangin, ‘Zo’ cihna mah ahi, Jo, Yo, Dzo, Zhou, Zahou Zou, Asho cihbangin ZBC pian ma, kum 445 lai pekin Sir Henry Yule in 1508 kumin ahi zongin, tua zawh European mipil tampite-in amau zak dan, awsuah tek tawh atung aa bangin na ciamteh ciat uh hi. Bangbang hileh Zomi liinlianin na at lo uh ahih ciangin, i thulu tawh kizui-in tuate hiah i hel kei phot ding hi.\nHih pen Zomi etymology bang daan khat hi aa, mipi nautangin haaizan hak asak ding thu ahih mah bangin kitel khialhna apiangsak thei thu khat ahi hi. Zomi cih laimal om taleh om takei leh Zomi i kicih pen Tibet pek pan ahihna zong i sim zeel aa, ( asim nuam a om leh james.s.z.dong@gmail.com ah kingen thei) i pu i pate’n zong “Ei Zomite…” mah ana kicih tangtangh uh i zaza hi.\nTua ahih ciangin, English aa kiciamteh bek record i sak leh bel athu tuampi hi ding aa, Zo tuallai leh Sen lai aa omte zong record mah hi veve ahih ciangin ‘Zomi’ cih kammal pen, i Zo tuallai, Paucinhaulai tawh ZBC ma kum 51 lai-in na om khin aa, Sen lai tawh zong ZBC ma kum 1091 lai pekin om khin zo ahi hi. Dr James Suan Za Dong (May 2020)\nPrevious: Zolai na gelhciang ~ Rev. Khup Za Go\nNext: Ahi ziau teng hizaw ~ Evan. Suangh Dal\nZOMI kideih ciat ahih hangin kitang pek nopna lungsim dan khat ahih mawk aleh,\ngual zawhna muto hak lai mawk thei khading ii hih khak ding lai huai ka sa hi..\nThu min nai lo pi in mipi te nekdingin hong lui pah uh a, mipi te in ne zo kim nai lo hi..\nNa thului hoih kasa hi.


url: =A theihhuai Muslim te kikal akilang neihna hong piankhiatzia ~ Thang Khan Lian :: ZOMI DAILY\nposted on 15 November 2016 at 6:00 pm Lomkholna: News, Thangkhanlian, World\nNov. 15, 2016: Sunni-Shia kikal-a biakna hanga kilang neihna pen kum 1,400 bang val ta a, Islam phuankhiapa Prophet Mohammed sih 632 khit nung a kipanin kitel siam lohna hong kipan hi. Prophet Mohammad in a sih ma-in ama’ zalaih ding na seh khol loin si a, a sih khit in a tam zawte deihna leh thukimna (democratic consensus) tawh ama’ zalaih ding teel ding maw ahih kei leh Mohammed’ tawh sisan kinaihpih pen a za laihsak ding maw cih tawh na buai pah uh hi.\nSunnite’ upna ah bel Prophet Mohammad’ lawm hoih mahmah leh a thudot (advisor) Abu Bakr pen a zalaih ding leh Muslimte makai diktak (rightful leader of Muslims or “caliph”) ding hi ci-in pang uh a, Shia Muslimte’ upna ah bel Prophet Mohammad’ sanggampa’ tapa leh a tanu Fatimah’ pasal (a makpa) Ali pen Allah (Muslim ten Pasian a cihna uh) in Mohammad’ zalaih dingin seh hi cih ngaihsutna len cinten uh hi.\nHih mi nih ten Mohammad’ zalaih (caliph) kha tuak uh a, Abu Bakr in a sih dong Muhammad zalaihpa leh caliph ci-in kiciamteh a, tua khit caliph nih a kithah khit nungin Mohammad’ tapa Imam Hussein in caliph za len a, Ali in caliph lina hong len hi. Ali in Caliph a let sungin 661 AD in gal nasia takin hong piang a, Kufa khua-ah (tu-in Iraq gam-a om) Ali kithat hi. Hih thu hangin Islam pen Shia leh Shia in hong kikhen a, tu dong kigal neihna leh kilang neihna bei ngei lo a, kitualvatna piang mun mahmah hi.\nSunni Muslims ten ko Islam biakna zuih pen a man hi a, Prophet Mohammad’ thuhilhna “Sunnah” (ways of Mohammed) tawh kituak a, Shia-te pen a lampialte hi ci uh a, ahih hangin Shia ten Ali pen Caliph diktak masa pen hi a, ama’ suante bek Muslimte makai diktak dingte hi ci leuleu uh hi. Prophet Mohammad in Hadith sungah, “Ka mipihte (Ummah) upna tuamtuam (sects) 73 in kikhen ding uh a, khat bek cih loh a dang teng Hell meilipi sung tung ding hi,” ci-in na gen hi. Hih thu hangin tua khat bek a cih a kituh den uh hi a, tua lak panin Sunni leh Shia Muslimte kikal-ah biakna hangin kilang neihna leh ko zuih pen Islam upna man pen hi cih kituhna piang den hi.\nShia Muslimte tamna pen (majority) gamte – lran (95%), Iraq, Azerbaijan leh Bahrain hi a, Yemen, Lebanon, Kuwait, Pakistan, Syria leh Qatarah zong a hun khop om uh hi. Sunni Muslimte tamna pen gamte – Saudi Arabia (90%), Pakistan, Morocco, Indonesia, North Africa leh Middle East gam tuamtuam ah kihelh kawikawi uh hi. Muslim gam khempeuh pen Shia leh Sunni kihelkhawm kim hi. Shia Muslim sangingin Sunni Muslimte tam zaw uh hi.\nSunni tuamtuam kikhenna: Hanafi, Hanbali, Maliki, Shafi’i\nShia tuamtuam kikhenna: Ismaili, Jafari, Zaidi, leh a dangdang\nMuslim dang: Ibadi, Ahmadi\nMuslimte tamna leh teenna munte na theihnop leh hih link na mek in\nPrevious: Iraq gamah Shia Muslim te biakna pawiah sihpih Bomb kipuaksak ~ Thang Khan Lian\nNext: Hauhna sangin Pilna, Pilna sangin Upna, Hillary sangin Trump ~ Suang Dal


url: =A khawisa ui 2 abawlsia pasalkhat kha 20 thongkiading in thu kipia :: ZOMI DAILY\nA khawisa ui 2 abawlsia pasalkhat kha 20 thongkiading in thu kipia\nposted on 20 October 2017 at 9:20 am Lomkholna: News, Sawltak, Singapore, worlds\nSingapore gamsung ah kum 45 aphakhin pasal khatin ama khawisa ui 2 tungah gamtatsia ahih manin kha 20 sung thongkiading in thukipia cih CNA pan kiza hi. Tuapa minpen Yeo Poh Kwee kici a, ganhing tungah gamtatsia ahih manin thong akikiasak hi ci’n Agri-Food & Veterinary Authority of Singapore (AVA) te’nzong Thursday (Oct 19) ni in genkhia hi.\nYeo Poh Kwee kicipa in nungkum December khasung in ama khawisa Poodle uikhat Teban Gardens Road, HDB Estate ii kahleiphung ah nusia hi. Tua uipen apumpi tungah si luangkawikawi in, ageinai sual leh baang teng ahzong sisan kimu kawikawi hi.\nYeo Poh Kwee in hih ui pen paihsawm ngiatin kahleibul ah anusia ahihi. Aomna inndawl 38th Floor panin a uikhawisa pen khautawh khihin 19th Floor dongah taalkaih sukgawp hi. Tua ui pen liamma tampi tawh asi luanggawp in, kahleiphung ah nusia hi. Tuamun mahah tua uipen sisuak hi.\nNungkum November khasung mahinzong ama khawisa uikhat damlo in, ganhing siavuan Veterinarian te kiangah kibawlsaklo ahih manin sihlawh hi. Hihhang inzong kum 1 sung thongkiading in thu kipia hi.\nAVA te genkhiatna ah ganhing hoihtak kemlo, ganhing te tungah gamtatsia ahih manin, akigawm in thong kha 20 sung kiading cihi. Tuaban ah thong panin apusuahkhiat khitciang inzong kha 12 sung ganhing bangmah khawitheilo dingin thu kipia hi.\nSingapore gamsung ah AVA te’n ganhing tungah atatsia, akhawisa ganhing adonlo “Cruelty & Abandonment” cihte pen atheihkhak uhleh khauhtak in thubawl giapgiap uhhi.\nRelated: Singapore ah numeikhat aguaktang dekin lamlam ahih manin kiman\nGanhing tungah gamtatsia “Animal Cruelty” cihte pen kha 18 sung thong ki kiasakthei a, liausum zong S$15,000 ki liausak theihi. Akhawisa ganhing te donlo in akoihcip “Abandonment” tepen kha 12 sung thong kikia sakthei a, liausum zong S$10,000 ki liausakthei hi. Kumpi phalna neilopi in innsung ah ganhing akhawi akitheihleh liausum S$5000 ki liausakthei hi.\nAkhangto gamte ah “Human Rights” bekthamlo, “Animal Rights” cihmah atuamtuam neisak uhhi. Ganhing pen itbawl phadiak uha, ih bawlsiat khakleh thulianpi suakthei hi. Sawltak #zomidaily\nPrevious: Sehnel tunga kilam leh suang tunga kilam ~ Tdkhen\nNext: Melbourne Zomite’ dahna thuthang: Pa Len Khan Piang (kum 49)\nZTK-2 Taangkona No. 4


url: =Syria gamsung aom Malaysian gammi IS galkap te innciahding lunggulh uh ~ ZD :: ZOMI DAILY\nposted on 13 April 2017 at 3:48 pm UTC+9:30 Lomkholna: News, Sawltak, World\nSyria gamsung ah IS galkap tumdingin akuankhia Malaysian gammi 57 te hamsatna tuamtuam hangin agam uh ciahkiknuam uh ci Malaysian Police te’n pulakkhia uhhi. Sumlehpaai neklehdawn hamsatna leh Pressure tuamtuam hangin Malaysia gamah ciahkikding lunggulh zawta uh cih Berita Harian News pan kiza hi.\nHihvai tawh kisai in ‘Bukit Aman’s Special Branch’s Counter-Terrorism Division” te’nzong pulakkhia uh a, Malaysian gammi bekthamlo gamtuamtuam panin Syria gamsung ah IS tetawh kipawldingin akuankhia pawlkhatpen ciahkikding lunggulh uh cih Police te’n Information kingah cihi.\nSyria gamsung ah IS galkap tumding in akizot laitak in galdoding cihtawh akizol uh hi a, aphual atun taktak uhciangin galdo bekthamlo nektawmding zong amauleh amau thalawh in zontawmkul cihi.\nPawlkhat IS galkap tepen zilehta tawh hisawnsawn in, azi ata te uh anekding tawh buaimahmah uh hihtuak hi. Galgam suak ahih manin nasepding omlo, nasep omsunsun ngahhamsa mahmah hi.\nTua ahih manin pawlkhatin a innkuanpih, azi atate uh Syria gamsung panin gampualam ah khakkhiatding hanciam mahmah uh cihi.\nSyria gamsung aom Malaysian gammi pawlkhat pen abeisa in khakhat RM890 bang khasum ngahthei uh himahleh tu’n khakhat RM220 khawngbek ngahta uhhi.\nTuazah sumpen adiakin innkuan te kicingzolo ahih maninadang lawmlehgual te kiangah leitawi kawikawi in, nekkhop taakkhop dingpen hamsa asa dinmun hihtuak mawk hi.\nAlso read: US kumpi in Syria gamsung “Tomahawk Missile” thaupi tawh kap kipanta ~ ZD\nUS kumpi in North Korea tetawh aki phinphin uhsangin hih Syria gamsung anasep maban uh hongzom henla, Donald Trump in Election Campaign hunlai in agentheihzel mahbangin IS migilo te hong siansuah vetleh lunggulh huaihi. ZD Sawltak #zomidaily\nPrevious: KL – London vanleng tungah zukham kopkhat hangin kibuaigawp ~ ZD\nNext: Singlamteh na bangci muh hiam? ~ Dr. Pum Khan Pau


url: =Zomi te’ puan silhzia :: ZOMI DAILY\nposted on 18 January 2016 at 12:03 pm Lomkholna: Article\nThu masa: Tanglai-ih pu ih pate a kipanin ih neih ih minam puante, a silhzia, a zat zia tawh kisai lung himawhna tuamtuam a om banah, ih ngeina puate tawh kisa-ini tulai khangno pilna siamna khua muhna a tangzai zawte in itna a thuk zaw, deihna alian zaw hong heih nading deihna leh, ih zatna mun lehhun a kibang a ih neih theih nading deihna tawh hih thu kong gelh a hi hi.\n(a) Puansilh kipatna\nLeitung mihingte pianna mipa leh a zi hi a, tuate geel in Pasian’ thukham a palsat a kipan khuaphawk uh a, a guaktang-un a om lam uh kithei uh hi. “Topa Pasian in mipa leh a zi adingin zavun puan bawlsak a, amaute a silhsak hi,” ( Piancil 3: 20) ci-in lai siangtho sungah ih mu hi. Lai siangtho sung a ih muh mah bangin puansilh kipatna bulpi in maizum selna ahi hi. Tu dongin niik leh puan pen maizum seelna mahin kizang pen hi ci leng ki khial lo ding hi.\nA hi zongin mihing in maizum zeelna bek hilo-in khualum leh a vot do nadingin puan kisilhin nik ki teng hi. Kizemna in zong kizang hi. Mel lehsa a kilawmsak nadingin puansilh hoih zaw, a pha zaw silh zawh nadingin a khangkhangin silh leh teen kipuahpha hi. Pumpi khanzia tawh kituakin kizepna a tuamtuam zong kinei hi. Hihte khempeuh “Niikten leh puansilh,” ih cihte ahi hi.\nTanglai-in ei Zomite in puansilh niikten amau khut mahmah tawh bawl tawmin na kiguan zo uh hi. Hih a nuai abangin a banbanin en hi.\nNi danglai-in ei Zomite in siam gelhna “Pheleu” na ci uh a, a namnamin na khen uh hi.\nTung bel pen “Khul” hun lai pekin kizang khin zo hi cih thu tangthu kan mite in a gen hangun khau zatna tawh kisai bang huna kipan kizang hiam cih kitel theilo hi. Tangthu ciamtehte in pat khau pian ma-in kaaltep peuh ki teng hi ci-in na gen uh hi. Pat khau kizatna bul ih tel liah loh hangin “Ciimnuai” om lai-in khau na ang khin zo ta uh hih tuak hi. Bang hang hiam cih leh, Ciimnuai mi Thang Ho leh Lian Do’ la sungah Zo dial thu na kigen zo hi.\nThang Ho leh Lian Do’ la:-\n(a) Thangho aw dialsan hong khim ve aw, Lian do aw, dial ngo hong khim veh aw,\n(b) Dial san leh dial ngo hong thuah veh aw, Ni nu tualah taang hong lam ve aw, na ci hi.\nTua hun lai pek akipan dial san, dial ngo, dialkaang na nei khin uh cih ki thei hi. Pat a kang nam khat bek mah hinapi, Zomite in Ciimnuai hun lai pek panin khau nimzia na thei uh hi cih kician hi. Ih pu ih pate in khau na nim thei uh a, keel mul nimin sawn kai tawh na kivui uh hi. Puan na nimin dial vom, dial san na khai thei uh hi. Gam sung a leeng (leeng paak) leh Nahhi hawng la-in tuate geel sat zan khawmin huan uh a, tua pan khau san na ngah uh hi. Huan sungah Muakung na ciingin tua panin khau vom za na ngah uh hi. Tu hun ciangin mi’ bawlsa kingah thei a, tua Zo ngeinate ki nusia khin ta hi. Source: 1. Zolus No 3-na 1998, Yangon 2. Zomi Magazine, 1992, Lamka\nPrevious: Primitive Society ~ Hau Za Cin\nNext: Sialsawm Pawi ~ Gin Za Go\nMurlen Platinum Jubilee ~ Hau Za Cin\nChristian Hymn te’ tangthu: I Mawhna Le I Dahna Teng


url: =iPhone kum 10 cinna Model thakpen “iPhone X” kiciding :: ZOMI DAILY\nposted on 12 September 2017 at 11:47 am UTC+9:30 Lomkholna: News, Sawltak, Tech\nApple Inc panin iPhone Smartphone hongkipat pen 2007 kumpan hi a, tu’n kum 10 acingding hita hi. Kum 10 acinna in ahawm khiatding uh iPhone Model pen kumsawm cinna Anniversary ahih mahbangin tuamdiakding, hoihdiakding in ki lamen a, leitung mitampitak in lunglut mahmah uhhi.\nApple Company panin anunungpen thuthang akehkhiat sakna Leak Information panin akizakna ah tutung aki hawmkhiading iPhone pen “iPhone X” kiciding cih Bloomberg pan kizasawn hi. Tuaban ah iPhone 8 leh iPhone 8 Plus cihzong omsakding uh cihi.\nTua ahih manin Model 3 hawmkhat in ahawmkhiading kici a, tuate pen iPhone 8, iPhone 8 Plus, iPhone X cihbang ahihi. X azatna pen kum 10 cinna “10th Anniversary Edition” ciaptehna hikhading hi.\niPhone 8 leh iPhone 8 Plus tepen iPhone 7 leh iPhone 7 Plus tetawh kibangpian dinga, ahi zongin Processor manlang zawding cihi.\niPhone X ahihleh atuamphadiak Premium Version in kibawlding a, Design zong athak hiding, OLED Screen siangzaw, Camera tezong hoihzaw, 3D Facial Recognition Scanner cihtezong thuahding kici hi.\nAhi zongin hih thuthang tepen Apple Company panin Official in aki genkhialian hinailo ahih manin, 100% Confirm theih omtuan nailo hi.\nHih iPhone leh Apple Products tuamtuam thugenna, tangkona “Apple Special Event” pen USA, California sung aom Steve Jobs Theater ah September 12 (10am Pacific Daylight Time) hunin kibawl taktak tading hi. Sawltak #zomidaily\nPrevious: Tonzang ah tualvak habot te kiang habotna hangin mikhat in sihlawh\nNext: Kum 10 leh 11 aphapan pasalno nihin numeino kum 9 khat buan


url: =Ngaih Anglai Zal Dingin – 12 ~ Hau Za Cin :: ZOMI DAILY\nposted on 23 September 2015 at 9:29 pm Lomkholna: Article, Hauzacin\nNgaih Anglai Zal Dingin – 12\nA sawtlo in a u Suanno vankhakte leh laikhak dang hong tung a, ahi zongin a van bek om in a mi hong tunglo ahih manin Niangno adingin lungdamna bucing zo taktak lo hi. Nungak pil ahih manin a lunggimna, a haksatna khawng mi mai ah kidawk sak ding cih bang a ut kei a, ahi thei bangin a ki ip teta hi.\nVan ngah teng a ngah dingte kiangah khatkhat in hawm uh a, Niangno khut liing setset hi. Mite in theisiam uh a, ahi zongin a cihtheih uh a om tuan kei hi. Leitung bel neih leh lam bek in lungnopna kicing hong pialo in mihing mahmah kisam hi cih hong mu cian sak mahmah hi. A lung lah dam, ahih hang lunghiang kawmkawm in a lungdamna thu a u Suan kiangah puak dingin a lupna tunga bawk hilhial kawmin “Itluat U Suan aw…” ciin laikhak gelh hong kipan hi…\n“Itluat U Suan aw,\nNong laikhakte leh nong van khakte ka ngah ciang ka lung lah dam, ka kha lah sia, ka cihna ding theilo in themvei bang ka mit hong zing miaimuai in ka khuadak ngam kei hi. Ahi zongin nong itna in hong nusia lo in nong itna khau in hong khih lai ahih manin ka lungdam a, kei zong nang bek mah ka it ka ngaih na hi. Nanglo ngal leitungah ka lungnopna omlo hi.\nU Suan aw, heina dang zong na vang kong ngaihna kidanglo ding hi. Nang adingin phuh bang ka kho dinga, nang zong kei adingin khuambang na kho in. Mel kimu a tongdam kisaanloh hangin thelnah laileng tung pan na tongluan za in, na honuam tawh khawlkhawm zel ka hih manin hampha angtang kisa ing. Nang bek hong it ka hi aw U Suan, u Suanno aw!\nRangoon tan bek nong ciah theih a, i khua Tedim nong tun zawhloh hang zong hong theisiam ka hi aw. Kong it luat manin ka daha, ka kap a, ka khitui a luan hangin ka lungsim leh kong itna kiam tuanlo a, nang ading bek in a pumpi, ka lungsim leh ka ngaihsutna ka kem siangtho den hi cih hong mangngilhsak kei in maw. Hong ciahto hilecin ‘zum leh saili a si omlo’ a kicih mah bangin khuamual kong muak ciang na anglum ah hong belh in naubang hong pomcip ding ka lunggulh hiven maw. Cikciang dawnbang tuah ni zangni hong suak tam maw, u Suan!?\nNang lah na lenna Singapore khua nuam pan vangngaih mubang ngailo tual na leng zongin lia lungmawl kei na sen ngaihno in tung sun nisa lel a a hul ningniang pak kungte bangin na hul kha zel ing. Lia lungmawl ka sinlai damna ding leh na vangngaih lailung ka zuan nemtuam dingin na thelnah laileng pan tong hong lel kik zel in aw u Suan. Hong ngailua si’ng maw, hong ngailua siing!\nHeina danglo a mual zatam hal ah i len sungin dawnbang tuah a tui bang gawm ding taang nang sinthu hi. Vabang pil a taang na lunggel tui bang tuang hong tungsak in maw, lia lungmawl in haibang na ngakden ing. I kimuhloh zawh Christmas nihvei in hong kheng man aive….\nNanga ding beka piang leh nang adinga muanhuai den,\nPS: Na omna lam kong pai ding na gente zong kei bel cihna ding atheilo hi ing. Vabang a pil taangpaal nang bek in a thei hiteh, u Suanno aw, nang thuthu hi. Nang cih bangbang kei bel tuisik abang hi ing.”\nPrevious: Ka muhpak US Gamthu pawlkhat (4) ~ Awn Za Pau\nNext: Pentecost leh Babel Tausang Ki Keelki (4) ~ Rev. Fr. Damian Dal


url: =MY STORY- The Rebel: A nihveina Tawmging beh laibu, 2008: THU MASA\nA nihveina Tawmging beh laibu, 2008: THU MASA\nTawmging beh pu leh pate in beh laibu neih zawh nadingin 1951 kum a kipan kimuhkhopna na nei zel zel uh hi.\n1958 kumin Tedim leh Leilum a om Tawmging beh teng in kikupna na nei uh hi. Tedim Party Unit zumpi panin lai nambat 230/3/U, 23-3-1969 tawh Zomi khempeuh in i piankhiatna beh leh phung tangthu leh kizop kinainate kaikhawm a Tedim Party zumpi ah puak ciat dingin na ngen hi. Tua hun lai a i beh makai Pa Pau Za Gin leh Pa Khai Za Kham makai-in beh sung thu kikupna na bawl zel uh hi. Beh kikhop nunung pen 1971 kumin Saizang khua ah na bawl uh hi. Tua kikhopna pan committee teel in kum thum sung thu leh la na kaikhawm uh a, 1973 May 16 ni-in a khatveina Tawmging beh laibu hong bawl khia zo uh hi.\nHih 1973 beh laibu pen in kum 30 val hong sawt to ta hi. Khang thak min kikhum nailo zong tampi hong om ta hi. Hih beh laibu dapphah in khangthakte in tangthu nakpi takin hong kankhia uh a, thumaan pawlkhat muh beh in guan beh ding zong tampi mu uh hi. Tua hi aa 1973 beh laibu sung pan a maan lo thute phuah pha in, a kisam teng behlap in, a tamluate khiam in, a sauluate a kitomlak ahi hi. Ta upa khanggui bek hi nawn lo-in ta numeite, i makte i mote a beh min tawh a kikhum, a cing zaw laibu hong kibawl ta hi. Pupi Tawm Ging ta pasal gukte sung pan u zaw vai, hausa vai, pupi’ min Tawm Ging a dik zaw ahihna a kipan thu thak tampi zong kibehlap hi.\nBeh laibu bawlna hangin u sung nau sung kinai zia kizop zia theih na ding hi a beh dangte tawh kitelkhialhna a piangsak thei ding, gal thahna, gal matna, gal-aihna te leh tua tawh kisai la kiphuakte a hi thei zah in kong guang nawn kei uh hi. Beh sung thu piangte zong thu maan theih na ding ciang bekin a tomno in kong gelh uh hi. Galkap sung ulian, kumpi nasem ulian, pilna lam degree ngahte leh gual tung a tuangte hong kiguang hi. Zomite piancilna, sakhi Tawmging hong pianna leh behsung tuipigui leh tultawi thute tutung beh laibu pan kihemkhia kik hi. Mailam hun ah thumaan pen kiselcip thei lo hi, a hi mah hi i cih theih kim hun ciangin suahsak theih dingin kikem phot hi.\nZomite i lai ui-in hong nek sak (Jew lai Sen kumpi-in hong sukmang sak) a kipan ZO tangthu pen lai tawh kiciamteh hi nawnlo a, a khang a khangin kam tawh kigen sawn ahih manin ciapteh dan, theih dan kibang lo tampi om ding hi. Hih laibu sunga thute zong zakhat ah zakhat (100%) maan sinsen ding kici thei lo hi. Pansan kician takin tu a sanga tangthu a maan zaw a thei i om leh mailam hunah puah pha toto ding hi hang.\nKhanggui hi taleh degree ngahte a kipan thu tuamtuam hong kipuak tang bek kisuaksak hi.\nHong kipuak lo, a suakha lo mi tampi ki om lai ding hi. Hong kipuakte zong laibu bawl hun sawtpi hia behlap ding tampi om khin ding hi. Tu a nihvei bawlna beh laibu in Kawlgam sung bek a huam zo pan ahi hi. Mailam hunah sim leh mal, leitung bup a huam beh laibupi khat i bawl zawh na ding i lunggulh mahmah hi. Laibu khat bawl khiat nading haksa mahmah a, mawhna zon ding leh gensiat ding lamsang bel baih mahmah ahih manin kicinlahna khempeuh hong theisiam a, nong maisak na dingun zahtakna lianpi tawh kong thum uh hi.\nLaibu bawl Committee\nTawmging beh laibu\nPosted by Kamzalian Tomging at 00:07